
הכנסת העשרים
מושב שני
<פרוטוקול מס' 261>
מישיבת ועדת הכספים
יום רביעי, כ"ד בשבט התשע"ו (03 בפברואר 2016), שעה 9:30
<סדר היום:>
<תקציב משרד החקלאות ופיתוח הכפר לשנת 2016 – מעקב, הצעתו של ח"כ איתן ברושי, בהשתתפות שר החקלאות ופיתוח הכפר אורי אריאל>
נכחו:

<חברי הוועדה:> 
משה גפני – היו"ר
איתן ברושי

באסל גטאס

יצחק וקנין

אורלי לוי אבקסיס

אראל מרגלית

חברי הכנסת:
עמר בר-לב
חיים ילין
<מוזמנים:> 
שר החקלאות ופיתוח הכפר אורי אריאל
	אברהם יוסף לייזרזון
	–
	חכ"ל

	צביקה כהן
	–
	סמנכ"ל בכיר למימון והשקעות, משרד החקלאות ופיתוח הכפר

	אסף לוי
	–
	סמנכ"ל גורמי ייצור, משרד החקלאות ופיתוח הכפר

	יפעת וייס
	–
	רמ"ט שר החקלאות ופיתוח הכפר 

	סיוון ינקוביץ'
	–
	מנהלת תחום תקציבים, משרד החקלאות ופיתוח הכפר

	עלי בינג
	–
	רפרנט חקלאות, אג"ת, משרד האוצר

	דניאל פרג
	–
	חשכ"ל, משרד האוצר

	שרון רוברטס
	–
	ייעוץ וחקיקה, משרד המשפטים

	דוד גינזבורג
	–
	מנכ"ל קנ"ט – החברה לביטוח נזקי טבע בחקלאות

	דובי אמיתי
	–
	נשיא התאחדות האיכרים והחקלאים בישראל

	דויד הימן
	–
	מנכ"ל התאחדות האיכרים והחקלאים בישראל

	אמיר שניידר
	–
	יועמ"ש התאחדות האיכרים והחקלאים בישראל

	מיכל לוין
	–
	מנהלת מטה, התאחדות האיכרים והחקלאים בישראל

	גלית חזקיה-הרשקוביץ
	–
	דוברת התאחדות האיכרים והחקלאים בישראל

	אברהם דניאל
	–
	יו"ר התאחדות החקלאים החדשה בישראל, לשכת המסחר

	יאיר ריינמן
	–
	שולחן הארגונים הכלכליים הקיבוציים

	ירון סולומון
	–
	ועדת המשק והתיישבות, תנועת האיחוד החקלאי

	עזרא סידרנסקי
	–
	יו"ר שולחן המים, התאחדות חקלאי ישראל

	רחל בורושק
	–
	כלכלנית, התאחדות חקלאי ישראל

	מאיר צור
	–
	מזכ"ל תנועת המושבים

	פלג אוריון
	–
	יו"ר אגף המשק, תנועת המושבים

	דפנה כהן נוריאל
	–
	דוברת תנועת המושבים והתאחדות חקלאי ישראל

	אורי נעמתי
	–
	מנכ"ל ארגון עובדי הפלחה

	שרגא וילק
	–
	מנהל אגף המשק והכלכלה, הקיבוץ הדתי

	חיים חבלין
	–
	מנהל חקלאות, התנועה הקיבוצית

	שרגא נוי
	–
	מזכיר יישובי פא"י, חקלאי ישראל

	רן בן-נון
	–
	מנכ"ל אגודת המים אפיקי מים

	אריק ראובני
	–
	מנכ"ל אגודת המים בעמה"י, אפיקי מים

	אלי אהרון
	–
	מנהל מקצועי, ארגון מגדלי הירקות והארגון לחקלאות אורגנית

	אבינועם פרלמוטר
	–
	רכז לול

	יעוז אברג'ל
	–
	ענף הלול

	שאול בשור
	–
	משקיף, המשמר החברתי


לרשימת השדלנים שנכחו בדיון – ראו בקישור זה.
<ייעוץ משפטי:>
שגית אפיק
<מנהל/ת הוועדה:>
טמיר כהן
<רישום פרלמנטרי:>
ירון קוונשטוק
<תקציב משרד החקלאות ופיתוח הכפר לשנת 2016 – מעקב, הצעתו של ח"כ איתן ברושי, בהשתתפות שר החקלאות ופיתוח הכפר אורי אריאל>
<היו"ר משה גפני:>
בוקר טוב, אני מתכבד לפתוח את ישיבת ועדת הכספים. אני מקדם בברכה את שר החקלאות ופיתוח הכפר, חבר הכנסת אורי אריאל. אני חושב שזו פעם ראשונה שאתה בקדנציה הזאת בוועדת הכספים, ואני מאחל לך הצלחה. ונקיים דיון לגבי כמה בקשות שהוגשו, אבל בעיקר הבקשה של חבר הכנסת איתן ברושי, וגם אחרים כמובן, גם יצחק וקנין וחיים ילין ואחרים שביקשו. 

קודם כול נקיים את הדיון בנושאים הספציפיים שעליהם ביקשו את הדיון הזה, אבל נבקש לאחר מכן דיון כללי לגבי הנושא של תקציב משרד החקלאות, לא קיימנו לפני אישור התקציב דיון, אז נעשה מיני דיון של תקציב משרד החקלאות וכל מה שנלווה לעניין. 
<שר החקלאות ופיתוח הכפר אורי אריאל:>
מיני דיון על מיני תקציב.
<היו"ר משה גפני:>
ואני מבקש מחבר הכנסת איתן ברושי להעלות את הנושאים, לאחר מכן וקנין וחיים ילין.
<איתן ברושי (המחנה הציוני):>
בוקר טוב, אדוני היושב-ראש, השר וחברי הכנסת והאורחים. כאמור, אני מודה על הדיון, והיה באמת נכון לקיים אותו בטרם אישור הכנסת לתקציב 2016-2015, אבל הזמן היה קצר. והנושאים של החקלאות עלו גם בהזדמנויות אחרות.
אבל בכל זאת, אני יכול לומר גם מניסיון העבר, נדמה לי שבחדר הזה יש הרבה שנות ניסיון, שלעולם לא ניתן היה להסתפק בתקציב החקלאות, ולכן זו הייתה טעות של מי שחשב שאפשר לעשות תקציב סגור בחקלאות, כי כמעט תמיד המציאות של משברים ושל אסונות טבע ושל קשיים, כמעט תמיד גורמת לכך שהתקציב, גם זה שמאושר, גם אם היו דיונים בטרם אישורו, כמעט תמיד הוא מתרחב ונעשה יותר גדול, במצוקות ובמציאות שבה אנחנו פועלים.
אני יכול לומר שעל-פי התקציב שאושר, וכך גם נדמה לי שאומרים ראשי האוצר ואפילו הנהלת המשרד, זהו תקציב גדול ממה שהיה בשנים קודמות, אבל במציאות שאנחנו יודעים, מה שנכלל בתקציב מביא אותנו, ואמנה מספר נקודות שלפי דעתי לא ניתן להשלים עם כך שהתקציב לא יכסה אותן, גם אם אנחנו אחרי האישור בכנסת. וישנם פה חברים שישלימו.
קודם כול, מינהלת ההשקעות. אדוני היושב-ראש, כשמדברים על פיתוח וחדשנות, ועל הסבות ועל שינויים, וגם שר החקלאות מבין שיש רפורמות שצריך לעשות, אנחנו לא יכולים להסתפק בתקציב ההשקעות, שכפי שנאמר על-ידי גורמים מוסמכים ולא עלומי שם – גם צביקה שיושב פה, גם המנכ"ל, גם אחרים – אין שקל אחד פנוי במינהלת ההשקעות. כל התקציב של מינהלת ההשקעות כבר מרותק וצבוע למשימות. 
ואני לא מכיר עוד תחום כזה במדינת ישראל. לא בתחומי פיתוח, כמו תעשייה ותיירות, אבל גם לא בתחומים אחרים, שהתקציב מתחיל בכך שיש אפס השקעות לשנת העבודה הנוכחית. מדובר פה על תוספת משמעותית של עד 100,000,000 שקלים לתקציב 2016.
הדבר השני זה קרן נזקי טבע. ואני כמובן לא אפרט את כל הנושאים, אבל קרן נזקי טבע, שאנחנו כבר עדים לנזקים ב-2016 או 15'-16', אנחנו גם יודעים שחקלאים נדרשים לשלם השתתפות עצמית, ראיתי פה את מנכ"ל הקרן.

הנקודה הזאת של רמת הביטוח, רמת הערבות, רמת הסיוע, או היכולת לא ליפול במשברים היא תנאי לחקלאות מתקדמת. וכידוע, אתה עצמך, אדוני היושב, וגם השר ממש טיפלו במשבר הערבה, וזה לא המשבר היחידי.

יש נושאים שקשורים להדברה ונושאים שקשורים למחלות ומגפות, וגם השר הזה כבר טיפל בתחילת הקדנציה במגפות ובנושאים שהם שואבים תקציבים. המשבר שבערבה בעזרת הממשלה טופל, אני מקווה שהתוצאה תהיה טובה – 100,000,000 שקלים – הכניסו אותו לתוך תקציב משרד החקלאות, לזה לא היה תקדים, שיחלצו את האוצר – לא בשביל זה צריך את האוצר, בשביל להעביר כסף בתוך המשרד השר לא צריך את האוצר.
<היו"ר משה גפני:>
ועוד איך הוא צריך.

<שר החקלאות ופיתוח הכפר אורי אריאל:>
לא רציתי לעשות מה שגפני עשה. אני אורח פה.
<איתן ברושי (המחנה הציוני):>
רגע. גפני ואני מתואמים. אם אוכל לעשות הצעת חוק שתגביל את פקידי האוצר - - -

<שר החקלאות ופיתוח הכפר אורי אריאל:>
בוא נגמור את הישיבה בזה שזה יהיה הסיכום, שלא צריך אותם בשביל לעשות אותם העברות פנימיות.
<איתן ברושי (המחנה הציוני):>
אורי, אתה שר כבר יותר מכמה ימים, אני מצפה שתעשו את זה בלי האופוזיציה.
<שר החקלאות ופיתוח הכפר אורי אריאל:>
אוקיי. אתה יודע מה, אני יכול להסכים לאמירה הזאת.
<איתן ברושי (המחנה הציוני):>
שהמדינה הזאת תתנהל כמו מדינה נורמלית. אבל, אני אומר, זה תרגיל קטן לקחת מהם תקציב ולהגיד: ככה נפתור את המשבר.

ודבר אחרון, אחרון מהדברים שלי, אבל בעיני חשוב לא פחות מכל מה שאמרתי, זה תשתיות ביישוב הוותיק. כשעומדים משרד החקלאות ופיתוח הכפר, כשאומרים שאנחנו פתרון למצוקת השיכון ולא רק הבעיה, כשאומרים שצריך לגדול בפריפריה, אומרים שצריך תשתיות, לא יכול להיות שהחלטה שהתקבלה בממשלה קודמת לקודמת, בוטלה בהינף יד על-ידי שר האוצר הקודם, והממשלה הזאת תסתתר מאחורי מחדל של שר אוצר קודם ולא תתקצב אפילו שקל. ב-13' ו-14 זה היה הסכמים קואליציוניים, אנחנו לא חושבים שזו השיטה הנכונה.
<היו"ר משה גפני:>
על מה אתה מדבר?
<איתן ברושי (המחנה הציוני):>
על התשתיות ביישוב הוותיק. בהחלטות ממשלה הקודמת לקודמת דובר על מיליארד מאה מיליון. בחילופי מכתבים שהעברתי גם לידיעתכם אודי אדירי מודיע, אומר לי בין היתר: הצעתך להקצות תקציבים לשנת 2016 מתוך הכספים שבהסדר עם קק"ל איננה אפשרית – זאת אומרת, אין גבול לחוצפה – איננה אפשרית, שכן חלוקת התקציב בגין הסכם זה לשנה זו בוצעה זה מכבר – דרך אגב, דני עטר אומר שהוא לא חתם על זה בינתיים – כאשר לשנים הבאות ניתן לבחון בקשתך לכלול תקציב זה של שיקום תשתיות.
<חיים ילין (יש עתיד):>
איתן - - - 

<איתן ברושי (המחנה הציוני):>
רגע, אל תפריע לי.

<חיים ילין (יש עתיד):>
לא, דני נתן את הכסף, הוא לא יכול להגיד לאן הוא הולך.
<איתן ברושי (המחנה הציוני):>
התשובה היא: לא נכון.

<היו"ר משה גפני:>
לא חשוב. רבותי, בואו נתקדם.

<חיים ילין (יש עתיד):>
הוא רוצה 250 לשדות.
<איתן ברושי (המחנה הציוני):>
חשבתי שאתה עוזר לי.

<שר החקלאות ופיתוח הכפר אורי אריאל:>
יש לו say בעניין, והממשלה צריכה אותו.

<איתן ברושי (המחנה הציוני):>
יש לו say, והוא יכול לעשות גם - - -

<חיים ילין (יש עתיד):>
שמענו אותו אתמול.
<היו"ר משה גפני:>
רבותי, לא באמצע. בסדר, חיים, אתה - - -

<איתן ברושי (המחנה הציוני):>
הוא יכול לעשות גם וטו. אני אומר: זה לא בא בחשבון, שגפני ואורי פה בטח לא יכולים להתעלם מזה, הכסף של הקק"ל, מדובר על מיליארד 200 מיליון ב-2016 ומיליארד ב-2017 – גפני, הכסף הזה בא מהאדמה, הוא בא מההתיישבות והחקלאות, הוא בא מאלה ששמרו על האדמה עוד לפני שקמה קק"ל.

<היו"ר משה גפני:>
רבותי, חיים, זה מפריע. אין לנו דיון ארוך, וזה דיון חשוב. אתם מאוד רציתם אותו. גם אני רציתי אותו.
<איתן ברושי (המחנה הציוני):>
לא ניתן לתאר, שממשלה בישראל תקצה מיליארד שקל מכספי קק"ל שהגיעו מהאדמה, שעליה שמרו החקלאים, והיא תהפוך אותו לכסף שמקטין את ההשתתפות שלה בתקציב המדינה למשימות שהן לא בהכרח קשורות לכך. יש איזה גבול – למה? תאר לך שזה היה קורה בנושא אחר, כמו המינהל או משהו כזה. חובה לא פחות מכל סעיף אחר להמשיך את ההשקעה בתשתיות ביישובים הוותיקים. לא תהיה התיישבות בלי שתהיה בה מים, ביוב ותשתיות אחרות.
לכן אני מצטרף לדבריו של שר החקלאות בדיון שהיה פה לפני מספר ימים. אנחנו מדברים על בין 250 ל-300 מיליון שקלים בתקציב 2016, שצריך להוסיף אותם. זה לא יותר מדי מסובך לממשלה, שעשתה את זה, שהורידה את המס על האלכוהול, עכשיו הורידה את המחיר של מים או תחבורה. לא תהיה התיישבות וחקלאות בתקציבים האלה. תודה.
<היו"ר משה גפני:>
תודה רבה. אדוני השר, אם אתה מסכים, אבקש שחברי הכנסת, בקצרה תשמע אותם לפני שאתה מתחיל, אחרת אתה - - -
<שר החקלאות ופיתוח הכפר אורי אריאל:>
אני רוצה, כי אחרת אנאם פה שעה, לא יישאר להם זמן.
<היו"ר משה גפני:>
לא, אתה לא נואם שעה. אבל בסדר, אבקש מהם בקצרה. חבר הכנסת יצחק וקנין.

<יצחק וקנין (ש"ס):>
קצר. בלי לחזור, אני חושב שאיתן נגע כמעט בכל הדברים, רק אומר דבר אחד: להיות חקלאי במדינת ישראל זה לא קל, זה קשה מאוד. חקלאי מתמודד עם בעיות מכל הכיוונים, עם מיסים שהטילו עליו בשנים האחרונות, המים, מחירי המים האמירו בשנים האחרונות. כולנו מבינים – היום יש הפגנה באזור שלי, באביבים ודוב"ב, תושבים שמבינים שהם צריכים לשלם 2.5 שקל לקוב מים בחקלאות, מישהו צריך להבין שזה מחירים שפעם שילמו 30 אגורות ו-40 אגורות.
בכלל בשנים האחרונות יש נגיסה בכל דבר ששייך לחקלאות. קחו את העובדים הזרים שאנחנו אמורים להצביע על זה בשנה הקרובה, גם המס הזה שלקחו מהחקלאים, ואחר כך מדברים על מחירי הירקות. תמיד החקלאי הוא המפסיד הגדול, כי החקלאי רוצה לחיות בכבוד, ולצערנו כל המערכת רוכבת עליו, שוכבת עליו, לוקחת מחירים אסטרונומיים, ובאים אל החקלאי בסוף, שהוא מקבל 90 אגורות על עגבנייה ו-1.80 שקל, ונמכרת במחירים שאי-אפשר – כל הפערים האלו, רבותי, זה לא החקלאי, זו המערכת השלמה שמעל החקלאי, על הגב שלו רוכבת, ולוקחת ועושה את כל מה שהיא עושה.
לכן אני אומר, רבותי, אנחנו נמצאים, אני אומר את זה כבר מזמן, במבוי סתום. החקלאות יכולה להתרסק לחלוטין. העובדה שאין חבר'ה צעירים שנכנסים לחקלאות זה רק מסיבה אחת: הם רואים שפעם אחר פעם עוד חקלאי ועוד חקלאי מתרסק ועוד אחד ועוד אחד. אין תקווה. 
ורבותי, מדינה שלא תהיה לה חקלאות, עדיף לה שתסגור את המדינה ושתתפטר. אני אומר לכם את זה: בלי החקלאות ושמירת האדמות והקרקעות בשנים האחרונות – אני רוצה לציין פה משהו חמור מאוד שקורה בשנים האחרונות: יש חקלאים גדולים שמעבדים אדמות, מעבדים אדמות של מושבים שלמים. מה אומרים להם היום? חבר'ה, אתם לא יכולים לעבד אותם. למה? שיבואו הבדואים שם וייקחו את כל האדמות, כמו שזה קורה כל רגע בחקלאות, אני אומר לכם את זה באחריות. בא המינהל, אומר: לא, אתם לא יכולים לעבד אותם.
חבר'ה, אם אנחנו לא נעבד אותם, מישהו אחר יעבד אותם. וההשתלטות על האדמות היא משהו מזעזע ומחריד. אני אומר לכם, מה שקורה בדרום אני יודע. לכן טובה שעה אחת קודם. אדוני השר, זה בסמכות שלך. אתה יכול לקחת את זה ולעשות בזה מעשה ולגמור את העניין הזה, אחת לתמיד. אם יש חקלאים שיכולים לעבד - - -
<שר החקלאות ופיתוח הכפר אורי אריאל:>
מה זאת אומרת? רמ"י זה אצלנו?
<יצחק וקנין (ש"ס):>
לא משנה.

<שר החקלאות ופיתוח הכפר אורי אריאל:>
רמ"י באוצר, עובדים זרים בפנים, מים שצל שטייניץ ואני יכול לעשות את זה?

<יצחק וקנין (ש"ס):>
אתה יכול לעשות - - -

<שר החקלאות ופיתוח הכפר אורי אריאל:>
אה, אז אנחנו נעשה את זה, אולי הוועדה ביחד.

<יצחק וקנין (ש"ס):>
אנחנו יכולים לעשות את זה, אדוני השר.

<איתן ברושי (המחנה הציוני):>
בוא נתחיל. נחזיר לך סמכויות.
<שר החקלאות ופיתוח הכפר אורי אריאל:>
בבקשה.

<יצחק וקנין (ש"ס):>
אדוני השר, אתה יכול לעשות את זה, ולא יכול להיות שמישהו אחר ישתלט על האדמות האלו ויעבד אותם.
<שר החקלאות ופיתוח הכפר אורי אריאל:>
בסדר.

<יצחק וקנין (ש"ס):>
ואתה יודע מה קורה אחרי שעל האדמות האלו משתלט מישהו אחר, גורם אחר? אני לא רוצה להגיד על הנזקים שהחקלאים חווים, גניבות חקלאיות. רבותי, מכל פינה – קחו נזקי טבע, דברים שהם לא, איך אומרים, זה חסדי שמיים, אבל מישהו צריך להבין, חקלאי לא יכול לספוג את כל זה, לא יכול.

אדוני היושב-ראש, אנחנו מדברים פה על יוקר המחיה. עובדה שהתפרסמה: בכל הפרמטרים מדינת ישראל היא יותר יקרה ב-OECD. הדבר היחידי שאנחנו זולים בו זה הירקות והפירות. זה צריך להדליק נורה אדומה לכולם. זאת אומרת, ממה זה בא? מזה שהחקלאי כמעט ולא מרוויח. הוא רוצה לחיות בכבוד.
<אברהם דניאל:>
הוא מפסיד, מה מרוויח.
<יצחק וקנין (ש"ס):>
חבר'ה, אם הרובל נופל ברוסיה, הערבה מתמוטטת. כולנו מבינים את זה. לכן צריך לעשות מעשה. ואני פונה לאוצר, אומר את זה כמה פעמים: חבר'ה, צריך לסבסד את החקלאות יותר. אנחנו אפילו לא בשמינית של אירופה בסבסוד. כולנו יודעים עד כמה הסבסוד באירופה. צריך לקחת את זה ולהבין, ששמירת הקרקע והעיבוד של הקרקע – מדינה בלי קרקע עדיף – אני אומר שתסתכל על המציאות. גם לכם לא תהיה זכות פה. תודה. 

<היו"ר משה גפני:>
תודה רבה. חיים ילין. אם אפשר אבל, אני מבקש מכולם לצמצם.
<חיים ילין (יש עתיד):>
אני חמש נקודות וסוגר עניין.

<היו"ר משה גפני:>
בבקשה.

<חיים ילין (יש עתיד):>
כבוד השר, אני מאוד שמח על הדיון, אומנם יהיה קצר. אני רוצה להתמקד בחמש נקודות, חלקן אתה, אורי, מכיר. אבל אחד הדברים שמדאיגים אותי כרגע זה שחוק המים עבר בטרומית. לא היה אף אחד שם, דרך אגב. מה שניסיתי לעשות זה להעביר את זה לוועדת הכנסת, כי היה שם ריב בין ועדת הכספים לבין ועדת הפנים לכל הוועדות. אז זה יגיע לוועדת הכנסת.
<היו"ר משה גפני:>
מה זה? על מה - - -

<שר החקלאות ופיתוח הכפר אורי אריאל:>
חוק המים, לאן הוא מגיע.
<חיים ילין (יש עתיד):>
הלחץ מתחיל כבר להגיע.

<שר החקלאות ופיתוח הכפר אורי אריאל:>
זה עניין מאוד חשוב.
<היו"ר משה גפני:>
אני לא בן-אדם שרב.
<חיים ילין (יש עתיד):>
אמרתי שאתה רב?

<היו"ר משה גפני:>
אמרת: ועדת הכספים.

<שר החקלאות ופיתוח הכפר אורי אריאל:>
נכון, אנחנו רוצים שזה יגיע אליך.
<חיים ילין (יש עתיד):>
היינו שם 45 חברי כנסת ב-02:10. זה מה שהיה. אמרתי שאתה רב? לא.
<שר החקלאות ופיתוח הכפר אורי אריאל:>
חיכיתי לך כל הלילה ולא הגעת.
<היו"ר משה גפני:>
אוקיי, חיים, בסדר.

<חיים ילין (יש עתיד):>
אני מודה שחיכית, זה נכון. אבל לא יכולנו לעשות כלום. בסופו של דבר זה עבר פה אחד טרומית, בתנאי שכל נושא המים של החקלאות יוצא הצידה, שדנים בוועדה שמקובלת על אורי, כשנוח לו לבוא ולהביא, כי הוא אתנו בקטע הזה. גם אם זה לא שייך לך פיזית כשר במשרד שלך, אנחנו אתך במלחמה הזאת. בטח ובטח לא לעשות היום מ"מקורות" עוד פעם מונופול, כאילו לסגור – משהו לא נתפס במיוחד, בסדר?
נקודה שנייה זה הגניבות החקלאיות, דיון שעלה בוועדת הכלכלה, פעם שעברה לא יכולנו להעלות אותו כי לא היה לנו כמעט זמן פה בדיון אתך. אחת הנקודות המרכזיות זה הרחבת הביטוח של ביטוח חקלאי גם נגד גניבות, ולהסתכל על הגניבות כאסון טבע.
<שר החקלאות ופיתוח הכפר אורי אריאל:>
בוא נחליף את השם לפח"ע חקלאי. גניבות זה לא מייצג נאמנה את העניין.
<חיים ילין (יש עתיד):>
אני אתך. אני מודיע לך, אורי, אם אתה רוצה לדעת, אז אגיד לך יותר: גם המשטרה וגם הצבא קובעים חד-משמעית, שצירי ההברחה והגניבות הם אותם צירי טרור. אתה רוצה, בבקשה, אין שום בעיה.
<היו"ר משה גפני:>
חיים, הנושא הובן, הלאה. חמש נקודות יש לך, כן.
<חיים ילין (יש עתיד):>
דקה. שלוש, מס מעסיקים.

<היו"ר משה גפני:>
מס מעסיקים יהיה מיד אחרי זה.
<חיים ילין (יש עתיד):>
אני מבקש לבטל אותו לחלוטין, לא לשים - - -

<היו"ר משה גפני:>
בסדר.

<חיים ילין (יש עתיד):>
דנים עכשיו על חמש שנים, שלוש שנים, ארבע שנים.

<היו"ר משה גפני:>
חבר הכנסת חיים ילין, כולנו בעניין הזה.
<חיים ילין (יש עתיד):>
סיימתי.

<היו"ר משה גפני:>
זה עולה מיד אחרי זה.

<חיים ילין (יש עתיד):>
גפני, סיימתי.
<היו"ר משה גפני:>
טוב.

<חיים ילין (יש עתיד):>
רק הערה קטנה אני מבקש. יש בעוטף עזה 30,000,000 שקל של הנחת מס מעסיקים מתוך החלטת ממשלה 2017. אם יש גורף עכשיו הנחה או ביטול מס מעסיקים – לקחת את ה-30,000,000 שקל, לשים את זה בתשתיות בעוטף עזה.

<היו"ר משה גפני:>
אתם היהודים, כל הכבוד לכם.

<חיים ילין (יש עתיד):>
אנחנו היהודים למדנו מגפני.
<היו"ר משה גפני:>
מה למדת מגפני? מה למדת מגפני?

<חיים ילין (יש עתיד):>
למדנו בדיוק את הדברים האלה.
<היו"ר משה גפני:>
טוב, אוקיי.

<שר החקלאות ופיתוח הכפר אורי אריאל:>
מסכת גיטין.
<חיים ילין (יש עתיד):>
כולכם מלמדים אותנו, אחרי זה אתם באים בטענות שאנחנו לא תלמידים טובים.

<היו"ר משה גפני:>
לא באתי בטענות, רק הזמן הזמן הזמן.

<שר החקלאות ופיתוח הכפר אורי אריאל:>
חבר הכנסת ילין, אין אדם מתקנא לא בבנו ולא בתלמידו. והתלמידים עולים על רבותיהם. זהו, זה הסיפור.
<היו"ר משה גפני:>
אוקיי.

<חיים ילין (יש עתיד):>
אין לי כבר מה להגיד יותר.

<היו"ר משה גפני:>
אוקיי. תודה.

<חיים ילין (יש עתיד):>
לא, נקודה רביעית, פערי מחירים. אני מבקש שאו חקיקה או תקנה זה יעלה, אורי. והנושא החמישי שהוא דיון עקרוני זה על הסובסידיה הישירה, המקום של המועצות. זה דיון שחייבים לקיים אותו, וזה מתחבר גם לפערי תיווך, שחקלאי שיש לו את הסובסידיה ימכור, ורמי לוי לא יעשה מזה פוילע-שטיקים כלפי מעלה, כלפי מטה, בסוף אנחנו החקלאים אשמים. תודה רבה.
<היו"ר משה גפני:>
תודה רבה. אראל מרגלית.

<אראל מרגלית (המחנה הציוני):>
כבוד השר, אני קצת מרגיש לא טוב, אבל היה לי חשוב לבוא הנה היום כדי להיות בדיון אתך.
<היו"ר משה גפני:>
תהיה בריא.

<אראל מרגלית (המחנה הציוני):>
תודה. החברים שלי מדברים הרבה מאוד על הבעיות שצריך להתייחס אליהן, על מס המעסיקים, על המים, על האופן שבו המדינה מתייחסת באופן כללי לחקלאות. אני דווקא באתי הנה כדי לומר שהגיע הזמן שבמדינת ישראל יסתכלו מגבוה, ויראו שהענף החקלאי והמזון הולך להיות אחד מהענפים החשובים בעולם בתקופה הקרובה.
<שר החקלאות ופיתוח הכפר אורי אריאל:>
העתידיים.

<אראל מרגלית (המחנה הציוני):>
ואם ידענו לעשות מהפכות בהיי-טק, היום ההיי-טק צריך להגיע לחקלאות ולעשות את המהפכה ביחד. יש היום הזדמנות אדירה, אני בא בדיוק הבוקר מאיזה קבוצת משקיעים בנושא של החקלאות מניו-ג'רזי, דווקא סיפרתי להם ארוכות על הגליל, הם יבואו. 

יש הזדמנות אדירה לקחת את הנושא החקלאי, יחד עם הנושא הטכנולוגי של זנים חדשים, של אסטרטגיה חדשה, שחלק גדול מהמזונות האלה היום הם גם מזור ומרפא, שיודעים לסמן את זה בעולם, את החיבור של זה לרפואה, לקחת את הגליל העליון בשלב א' – דרך אגב, יש גם רעיונות מאוד מאוד יפים, שאני מגיע אליהם עכשיו יחד עם החבר'ה שלכם בעוטף עזה בנושאים אחרים בכלל.
<חיים ילין (יש עתיד):>
יש שם חקלאות מנהרות. משהו בלתי רגיל, אם אתה רוצה.

<אראל מרגלית (המחנה הציוני):>
לא, בלי צחוק, יש שם כמה דברים חדשים.

והגיע הזמן, אנחנו יודעים לתת את התקציבים בצורה טובה, ידענו עדי הים לתת את התקציבים לנושאים טכנולוגיים שקשורים לקומוניקציה, לאינטרנט, להרבה מאוד מהפיתוחים הטכנולוגיים שהיו. הגיע הזמן שמדינת ישראל תבין, שהנושא של המחקר והטכנולוגיה שיש בחקלאות הוא נושא עתידי גדול מבחינה כלכלית.
מה שהיום עושים ב"מיגל", מה שהיום עושים במכון וולקני, מה שהיום עושים בהרבה מאוד מקומות אחרים במחקר, בלי שתהיה אסטרטגיה עסקית שיודעת לתת את הכסף למי שמפתח, שייצור סביב זה זנים חדשים, מקומות עבודה חדשים, אסטרטגיות חדשניות, להביא הנה את חברות המזון הגדולות בעולם, כמו "נסטלה", כמו "גאיה", כמו חברות אחרות, כמו שמביאים את "סיסקו", ליצור את הדבר הגדול הבא במזון, יחד עם החקלאים ועם המחקר, המזון שיש בישראל. אם לא נשנה דיסקט, לא ננצל את ההזדמנות. ואנחנו פה כדי לנסות ליצור את הגשר בין העולם הטכנולוגי הישראלי לבין העולם החקלאי הישראלי, ולהביא איזושהי בשורה חדשה. אבל בשביל זה צריך תקציבים.
<היו"ר משה גפני:>
תודה רבה. אדוני השר, אני מבקש לומר: אבותינו היו חקלאים. מדינה שלא מסייעת לחקלאים שלה היא מדינה שמאבדת ערכים. זה לא משהו חיצוני, עוד מקור פרנסה שמייצרים, מפעל מתכת, שדנו עליו, על מפעל המתכת, כאן בוועדה, ואני שמח ששם הנושא מתקדם, עם הקרן לסיוע למפעלים במצוקה.
<אראל מרגלית (המחנה הציוני):>
כל הכבוד, עבודה יפה.
<היו"ר משה גפני:>
כן, "שתולה", אני אומר, מפעל מתכת, זה לא חקלאות.

<אראל מרגלית (המחנה הציוני):>
אני מקווה שהמפעל יעמוד על הרגליים.
<היו"ר משה גפני:>
בחקלאות גם יש ערכים. כשיעקב היה עם בניו במצרים, אני לא צריך להגיד לך, הוא אמר: אנשי צאן אנחנו, אנחנו אנשים שמתפרנסים מהחקלאות. המדינה מזניחה את זה, אני רואה את ההתדרדרות במשך - - -
<אראל מרגלית (המחנה הציוני):>
אבל איפה יוסף שיגיד לנו מתי שבע השנים הטובות.
<חיים ילין (יש עתיד):>
שנה הבאה נספר לך את זה.
<היו"ר משה גפני:>
וזה דבר שמוטל עליך. אתה היום שר החקלאות, אתה מכיר את הנושא הזה, המציאות הזאת, שאם אנחנו מאבדים הענף הזה, ואנחנו הולכים ומאבדים אותו, התוצאה היא הרסנית. היא הרסנית מכל בחינה אפשרית. גם בערכים, גם בנושאים נוספים שאני חושב שצריך לקחת את זה בחשבון. ואי-אפשר להתל בחקלאים שמשקיעים מכוחם, מהונם, כדי להתפרנס.
אני מבקש גם, אם תוכל בבקשה להתייחס, יש פה, אני רואה, גם בקשות לדיבור בעניין הזה, אחרי שאתה תדבר, יש את המשבר של הסלמונלה, שבעצם אנשים מאבדים את מקור פרנסתם כתוצאה מהעובדה שלא הוצא צו להשמדה, שאם היה מוצא צו להשמדה הם היו מקבלים פיצוי מהמדינה. היות שלא הוצא צו, האנשים מאבדים את מקום הפרנסה והמדינה בעצם לא מתערבת.
דיברתי עם משרד האוצר, לא קיבלתי תשובה חיובית. אני מבקש, אם תוכל גם בהמשך דבריך להתייחס לסוגיה הזאת. יש פה גם חברים שביקשו מהאורחים להתייחס לעניין, אאפשר להם אחר כך, אבל הבמה, אדוני השר, לרשותך.
<איתן ברושי (המחנה הציוני):>
רק שנייה, יש פה נציג של האוצר?
<היו"ר משה גפני:>
כן, בוודאי.

<באסל גטאס (הרשימה המשותפת):>
שאלה.

<היו"ר משה גפני:>
שאלה, בסדר, אז בקצרה. אתה לא ביקשת.

<באסל גטאס (הרשימה המשותפת):>
שאלה מקדימה - - - שנעשה עוד סיבוב.
<היו"ר משה גפני:>
נעשה עוד סיבוב.

<באסל גטאס (הרשימה המשותפת):>
לא, אבל אני רק - - -
<היו"ר משה גפני:>
שאלה, בבקשה.

<באסל גטאס (הרשימה המשותפת):>
אדוני השר, בהיותך שר השיכון - - -
<היו"ר משה גפני:>
תעשה לי טובה, מה, אנחנו הולכים אחורנית?
<חיים ילין (יש עתיד):>
לא, נו, גטאס.

<באסל גטאס (הרשימה המשותפת):>
בהיותך, כלומר בעבר.

<היו"ר משה גפני:>
בעבר, בסדר, נו. טוב, חבל על הזמן, נו.
<חיים ילין (יש עתיד):>
חבל על הזמן.

<היו"ר משה גפני:>
שר השיכון – מה? אתה צריך דירה?

<באסל גטאס (הרשימה המשותפת):>
מאז עשיתי סקר דרך הממ"מ על כל תקציבי הממשלה. התברר שמשרד השיכון ומשרד החקלאות הם שני המשרדים עם הכי פחות הקצאות למגזר הערבי, ליישובים הערבים. התמזל מזלך שהיית בשיכון ועכשיו עברת לחקלאות. אני שואל ספציפית באמת, אם אתה מתכוון, ומה המצב היום מבחינת הקצאת משאבים נוספים דרך משרד החקלאות, וכל העניין של עידוד חקלאות - - -
<היו"ר משה גפני:>
שאלה ברורה. יפה. אדוני השר, בבקשה, התייחסות לדברים שנאמרו ועל התקציב.
<שר החקלאות ופיתוח הכפר אורי אריאל:>
טוב. תודה רבה ליושב-ראש הוועדה, חבר הכנסת גפני, לחברי הכנסת שפה, והיועצת שפה, ומזכ"לי תנועות ואחרים, כמובן לעובדי משרדי שנמצאים אתנו פה ויעזרו לנו, לנציג משרד האוצר, לכולם. אנסה לעשות את זה מאוד במהירות, כי קשה בדקות האלה, זה מה שיש, אני מבין, אבל נשתדל לגעת בדברים.

ראשית, אני רוצה להסכים עם יושב-ראש הוועדה, ואני יודע שזה דעת החברים פה גם – החקלאות היא ערך, והיא לא רק ביטחון מזון נניח, שזה מספיק חשוב בפני עצמו, לא צריך כאילו להגיד יותר מזה, או שזה אקולוגי וירוק, ואפשר להמשיך הלאה. ולכן המשמעות היא גם תקציבית, היא לא רק אמירה וחינוך ויצאנו ידי חובה. אלא היא באמת מצריכה שיהיו בעקבות זה מסקנות, ואני מודה על הדיון הזה פה, חברי הכנסת שיזמו, ליושב-ראש הוועדה, ואני מקווה שגם ייצא מפה סיכום, ויושב-ראש הוועדה ייתן פה איזושהי תמיכה, איזשהו פוש כדי לקדם את הדברים.
אני רוצה להתחיל דווקא בעניין הבא, והוא התמיכה הישירה או מה שנקרא בלעז הסובסידיה – אני מציע לעבור לעברית. תראו, יש לנו הידברות עם נציגי החקלאים, יושב פה מזכ"ל תנועת המושבים מאיר צור ואחרים, ועם האוצר, יושב פה עלי בינג ואחרים, ואנחנו בהידברות על תמיכה ישירה משמעותית, שממילא בהנחה שנגיע לסיכום – זה לא דבר ברור, לא מובטח, אבל יש הבנה שצריך לדבר על זה כי המציאות היא מאתגרת מאוד, אזי הרבה מהשאלות הן באור אחרי לגמרי. 

כי אם אתה מבטיח, כמו חוק הגליל בביצים לחקלאי בצפון, הכנסה קבועה מסוימת, אז שאר הדברים הם בפרופורציה אחרת. לא כי הם לא חשובים, לא כי לא צריך לפתור אותם, אבל הם ביחס אחר לגמרי מאשר החקלאי באמת חס וחלילה להתמוטט כלכלית לגמרי. ואז הוא עוזב את השדה, ואז אחרים, כפי שאמר חבר הכנסת הרב וקנין, באים אחרים ותופסים את זה, וכל המשמעויות הידועות.
אנחנו מקווים שתוך מספר שבועות נגיע למסקנה אם אנחנו על המסלול באמת, ועכשיו יש ויכוחים כמה זה עולה בדיוק וכמה צריך לשלם לכל ענף – התמיכה הישירה בחלב היא לא כמו בביצים, ביצים זה לא כמו בירקות וכן הלאה, זה עולם שלם שצריך לרדת לפרטים, אחרי ובתנאי שמגיעים להבנות בעניין. ואין לי ביטחון שנגיע, אני מקווה שנגיע, אני חושב שיש כיוון חיובי.
נושא שקשור לעניין הזה גם זה המים. תראו, יש הבנה שבשלושה שקלים – זה המחיר היום לקוב מים באמת, עם כל ההעמסות והכול, קרוב לשלושה שקים – יש הבנה, לפי דעתי גם באוצר - -
<באסל גטאס (הרשימה המשותפת):>
זה המחיר שמשלמים החקלאים?

<שר החקלאות ופיתוח הכפר אורי אריאל:>
- - למים שפירים, מי מקורות. תנו לי שנייה להסביר, כי בסוף אני מכניס את כולנו בחצי דקה לשפה משותפת. מים שפירים, מים מתוקים, מי מקורות, עולים היום, אם מעמיסים את הכול, כולל האיגודים, קרוב ל-3 שקלים. אני חושב שאין ויכוח היום עם אף אחד, שב-3 שקלים אין חקלאות. 

עכשיו, נכון הוא שרוב החקלאים יש להם גם מים שפירים, מים מתוקים, אבל גם מים מושבים, קרי ביוב וכדומה, בסוף השקלול הוא לא 3. אבל גם ב-2.5 או ב-2.40 וכן הלאה, זה לא נושא את רוב ענפי החקלאות, גם אם מישהו יראה שיש ענף אחד שיכול לחיות עם זה. ואנחנו שואפים להגיע לפחות מ-2.

יש מערכת דיונים ענפה ואינטנסיבית משבוע לשבוע, זה לא פעם בארבעה חודשים נפגשים לדבר אלא ממש אינטנסיבית עם ארגוני החקלאים, עם רשות המים, שהיא אצל שר האנרגיה והתשתיות, ועם כמובן נציג האוצר. ואנחנו מנסים להגיע למה שנקרא אמבטיה ארצית או אמבטיה אזורית, בסוף זה כנראה יהיה איזשהו שילוב בין הדברים, ונוסיף על זה השקעות בהבאת מים מושבים נוספים כדי להוריד את המחירים. 
לא ניכנס עכשיו לנוסחאות השונות מקוצר זמן, זה נושא בפני עצמו. אנחנו יכולים, אני חושב, להגיע להבנות ולהסכמות. המימוש והביצוע של זה ייקח זמן, כי יש פה חקלאים שיש להם בארות פרטיות, ויש כאלה שהשקיעו, וכן הלאה וכן הלאה, עולם שלם, לא פשוט, אני חושב שהוא הכרחי פעם אחת. והוא גם אפשרי, הפתרון הוא אפשרי, הוא לא דבר בלתי אפשרי.
אני קושר לזה את הדיון על חוק המים.

<אראל מרגלית (המחנה הציוני):>
זהו, איך זה מסתדר עם חוק המים?
<שר החקלאות ופיתוח הכפר אורי אריאל:>
רגע, אתייחס. רשמתי הכול, אתייחס. מבחינתי כשר החקלאות הדיון צריך להיות פה. הוא לא צריך להיות בשום מקום אחר. אני חושב שזו הבמה הנכונה, זה המקום.
<חיים ילין (יש עתיד):>
פה, אתה אומר, בוועדה הזאת?
<שר החקלאות ופיתוח הכפר אורי אריאל:>
פה בוועדת כספים. לא הובנתי? מה זה פה?

<חיים ילין (יש עתיד):>
לא יודע, פה זה בכנסת.
<שר החקלאות ופיתוח הכפר אורי אריאל:>
זאת אומרת פה בוועדת הכספים.

<היו"ר משה גפני:>
לא לא, הוא אומר בוועדת הכספים.

<שר החקלאות ופיתוח הכפר אורי אריאל:>
אז אני ברור.

<חיים ילין (יש עתיד):>
צריך להילחם על זה בוועדת הכנסת.
<שר החקלאות ופיתוח הכפר אורי אריאל:>
אכן ועדת הכנסת צריכה להכריע בזה, אני לא יושב שם. זהו, כל אחד יעשה את שלו, אני לא רוצה יותר מזה לומר.
תראו, יש לנו מחסור בתקציב בהרבה מאוד נושאים, חלקם עלו פה, לא כולם, החל מחבר הכנסת ברושי שהעלה את הקרן לנזקי טבע ואת ההשקעה בתשתיות ביישוב הוותיק, ואני יכול להמשיך הלאה והלאה. אנחנו יכולים לפתור את הבעיה, בהסכמת האוצר, צריך את האוצר, כי אצלנו יש מזומנים ברזרבה והרשאה ברזרבה, מכובדי היושב-ראש, שאם היא תשוחרר לנו, אנחנו יכולים לפתור את בעיות המשרד.

<אראל מרגלית (המחנה הציוני):>
מה זה אצלנו?
<שר החקלאות ופיתוח הכפר אורי אריאל:>
במשרד. במשרד.

<היו"ר משה גפני:>
רגע, אראל, שנייה. איזה בעיות?
<שר החקלאות ופיתוח הכפר אורי אריאל:>
במשרד רשום, בתקציב המאושר, מה שאתם אישרתם לנו, יש רזרבה של כ-100,000,000 שקל מזומן – כ-100, בסדר, יכול להיות שטעיתי לפה עשרה, לשם.

<היו"ר משה גפני:>
כן, לא חשוב, בסדר.

<שר החקלאות ופיתוח הכפר אורי אריאל:>
רגע. ויש אותו סכום, כ-100,000,000 שקל בהרשאה להתחייב. אם האוצר ישחרר לנו ויגיד: זה לפעולות, כפי שנסכם, עזבו רגע אם זה לסלמונלה או לזה או לזה, אנחנו יודעים ליישר את הגב של המשרד, שיש לו חוסר של כ-200,000,000 שקל בתקציב, בהרבה מאוד נושאים, אני יכול לפרט אותם, אבל אני לא חושב שזה העניין.
עכשיו, זה נמצא בתקציב, זה אושר על-ידי הכנסת. זה לא להביא כסף עכשיו ממקורות לא ידועים – כן, אבל זה לא לשחרר. עכשיו, לאוצר יש את השיקולים שלו, אני מכבד אותם, רוצים – יציג את זה. אבל יש את זה בתקציב, זה מה שאני רוצה לומר. זאת אומרת, יחסית – יחסית, אני מדגיש – זה קל. האם אפשר להגיע להסכמה? לא יודע, נשמע את האוצר. אבל זה אישרתם לנו בתקציב, המדינה אישרה את זה בתקציב. אני לא לוקח עכשיו תקציב - - -
<היו"ר משה גפני:>
המדינה לא אישרה שום דבר. אישרנו את זה כאן וביקשנו מהמליאה גם לאשר.
<שר החקלאות ופיתוח הכפר אורי אריאל:>
אני מודה לכם על ההתחשבות ועל הרצון הטוב. ואכן, זה אושר בוועדת הכספים ואחרי זה במליאה בשלוש קריאות. תיאורטית, זה עומד לרשותנו, אבל כידוע כן צריך את האוצר.
<היו"ר משה גפני:>
מר בינג, נצטרך אחרי השר לשמוע, אם אתם מקבלים את האתגר הזה שהשר הציב עכשיו. הוא מתחייב שבמשך 2016 לא תהיינה דרישות תקציביות ממשרד האוצר. אם הוא לא התחייב, אני מתחייב בשמו.
<איתן ברושי (המחנה הציוני):>
זה צריך להתחייב עם הקדוש ברוך הוא.

<היו"ר משה גפני:>
לא, זה לא קשור. הקדוש ברוך הוא רוצה לראות מה משרד האוצר עונה. 

<שר החקלאות ופיתוח הכפר אורי אריאל:>
אגיד לכם מילה על זה. כשאומרים לי: בעזרת השם, אני אומר: בדקתי, השם רוצה, נשאר לראות רק אם אנחנו רוצים. שמעתי את גפני, אשקול את זה תוך כדי הדיבור, אם אנחנו מתחייבים שסוף תביעות, קץ סכסוך וכל המילים היפות האלה.
<היו"ר משה גפני:>
אתה לא צריך להתלבט בזה כל כך. הם לא ייתנו לך תשובה חיובית, אתה יודע.
<שר החקלאות ופיתוח הכפר אורי אריאל:>
אתה יודע מה? אני מסכים. יאללה, גמרנו, שכנעת אותי. עד לרגע זה היססתי, חשבתי, עכשיו השתכנעתי. בסדר.
טוב, אני רוצה להתייחס באופן ספציפי לדברים שהעלו חברי הכנסת, כדי שלא יהיה כאילו אנחנו לא ענינו. אז מינהלת ההשקעות, התיאור של חבר הכנסת ברושי הוא נכון, אנחנו באפס, יכולת השקעות, בשנת 2016. זה דבר, איך להגיד לכם: מוזר, בלתי אפשרי – כל המילים נכונות. אבל צריך להגיד ביושר, רק להשלים את התמונה, שהכסף נלקח להשקעות בגין נניח המשבר בענף הפלפל בערבה, שהוא לא הכול עלינו, גם האוצר השתתף בו. ושיעבדנו את מה שהיה לתוכניות מסוימות מיוחדות כמו בעוטף עזה.
<אברהם דניאל:>
- - - לא חשובים? אני לא מבין.
<שר החקלאות ופיתוח הכפר אורי אריאל:>
לא אסכים שתפריע לי. אם היושב-ראש מסכים, זה דבר אחר.

<היו"ר משה גפני:>
לא לא לא, קודם כול, אני לא אסכים. לפני שהשר לא מסכים, אני לא מסכים. 

<שר החקלאות ופיתוח הכפר אורי אריאל:>
אז בסדר. הקשבתי לכולם, אקשיב גם לכם, אתה יודע את זה.

<היו"ר משה גפני:>
כן, בדיוק, מה השאלה. בבקשה, אדוני השר.
<שר החקלאות ופיתוח הכפר אורי אריאל:>
אז יש איזשהו תקציב, אבל הוא משועבד. בכלל צריך להגיד על תקציב משרד החקלאות, שהוא אולי התקציב הכי גבוה שהיה אי פעם במשרד החקלאות, אבל הגמישות בו קטנה, כי האוצר צבע סעיפים גדולים, משמעותיים בתוך התקציב, לדוגמה, מחלת הברוצלוזיס. זו מחלה שיכולה להביא לסיכון גם של חיי אדם – נא לא להיבהל, לא לעשות פניקה גדולה מדי. היא בעיקר בדרום, בעיקר אצל הבדואים. 
בסדר, קיבלנו בשביל זה, מה שלא היה בשנים קודמות, היה כמה מיליוני שקלים, קיבלנו 50. אבל זה רק לזה. ואיתן ברושי, גם אם לא נשתמש שם באגורה אחת, כדי להעביר את הכסף להשקעות – דיברנו על זה, אבל יש סעיפים אחרים – כן, צריך את הסכמת האוצר, כללי העבודה ידועים פה, אני לא צריך לספר לכם.
ולכן יש לנו בעיה ואנחנו חסרי גמישות גם במינהלת ההשקעות, גם בקנ"ט – קרן נזקי טבע בעברית מלאה – שלא לדבר על תשתיות ביישוב הוותיק. אין חיה כזאת. הייתה. בוטלה. אין לה שום ביטוי, אפילו לא של שקל אחד. זאת אומרת, אין בה סעיף, הוא סגור הסעיף הזה, התקנה הזאת. 

זה נכון, התיאור של ההתדיינות בין האוצר, קק"ל, ממשלה, על כספי קק"ל נקרא לזה, הוא כזה שאנחנו לא מצליחים לחלץ משם כסף, למרות שגם הנהלת קק"ל אמרה שהיא בעד מאוד ולמרות ששר האוצר אמר לי: אני בעד, אדבר איתם. אמרתי לו: אתה לא צריך לדבר איתם, אתה צריך לדבר עם הממונה על התקציבים, כי הכסף שלו. הוא אמר לי: אטפל בזה. נכון לרגע זה לפחות אין לי תשובה חיובית. זאת אומרת, התשובה היא שאין. לא צריך לטשטש את זה. האם יהיה? אני מקווה שכן.
<היו"ר משה גפני:>
היה הסכם אבל.
<איתן ברושי (המחנה הציוני):>
יש טיוטה שלא נחתמה.
<שר החקלאות ופיתוח הכפר אורי אריאל:>
הממשלה החליטה שקק"ל תעביר מיליארד שקל למטרות מסוימות. חקלאות לא נמצא בין המטרות שם, זה לשיקול, זה לכיתות, לאיכות הסביבה ולעוד משהו.
<אסף לוי:>
תחבורה.
<שר החקלאות ופיתוח הכפר אורי אריאל:>
תחבורה, נכון.

<איתן ברושי (המחנה הציוני):>
הלאימו את הכסף.
<שר החקלאות ופיתוח הכפר אורי אריאל:>
עזבו רגע הלאימו, עכשיו אנחנו לא מדברים על קק"ל-ממשלה, אלא מיליארד יש, עכשיו השאלה מה עושים בו. אנחנו ביקשנו משם כ-100,000,000 שקל, הדברים האלו, הירוקים - - -
<היו"ר משה גפני:>
קק"ל אבל העבירו את המיליארד לממשלה?
<שר החקלאות ופיתוח הכפר אורי אריאל:>
כן, אין ויכוח על זה.

<חיים ילין (יש עתיד):>
לפי הנתונים זה 1.2 מיליארד ב-2016, ומיליארד ב-2017. זה 2.2.
<שר החקלאות ופיתוח הכפר אורי אריאל:>
זה לא משנה.

<היו"ר משה גפני:>
החוק מונח על שולחן הוועדה. פיצלנו אותו. זאת אומרת, אם יש בעיה, אנחנו יכולים להמשיך - - -
<חיים ילין (יש עתיד):>
לא, אני אומר - - -

<איתן ברושי (המחנה הציוני):>
חיים, תקשיב מה שהוא אומר.

<חיים ילין (יש עתיד):>
של שנתיים והם יותר גדולים.

<שר החקלאות ופיתוח הכפר אורי אריאל:>
לא אם, אלא מכיוון ש - - -

<איתן ברושי (המחנה הציוני):>
תנו לגפני להסביר מה - - -
<היו"ר משה גפני:>
חיים, אמרתי: החוק מונח על שולחן הוועדה. לא ביטלנו אותו. פיצלנו אותו ואמרנו, שאם תתגלינה בעיות במהלך 2016, נמשיך את החקיקה כאן.
<שר החקלאות ופיתוח הכפר אורי אריאל:>
אז הנה, התגלתה בעיה.

<היו"ר משה גפני:>
זה נמצא על שולחן הוועדה.
<חיים ילין (יש עתיד):>
אז יש?
<היו"ר משה גפני:>
אוקיי. נדבר על זה, בסדר.

<שר החקלאות ופיתוח הכפר אורי אריאל:>
לגבי הערתו של חבר הכנסת הרב וקנין – אכן, יש בעיה משמעותית במה שנקרא כרגע בשפה המקצועית חוק ההתיישבות. יש חוק שמגדיר מה מותר לחקלאי לעשות בנחלתו, שהוא קיבל אותה – גם פה אני רוצה להגיד את זה באופן מלא וביושר – הוא קיבל אותה ללא מכרז, ללא תשלום, כדי אכן לעשות חקלאות. ותפקידנו לעזור לו, ברור, משרד החקלאות תפקידו לעזור לחקלאים. גם לצרכנים, אבל עכשיו אנחנו מדברים על החקלאים.
עכשיו, באים החקלאים – חלקם ולא כולם ודאי וכו' – ואומרים: בסדר, אני בשטח שקיבלתי לפני 40 שנה של 30 דונם, שזו הנחלה שלי, לא יכול לחיות. והוא צודק. אנחנו יודעים לבדוק את זה, הוא צודק, זו לא אמירה בעלמא, שסתם אין לו חשק, הוא עייף, הוא חולה – לא, אי-אפשר לחיות היום עם 30 דונם, לא יעזור לאף אחד. ואז הוא מעביר את זה לשכנו. וכשהוא מעביר את זה לשכנו, כולנו מבינים – טוב, השכן גר באותו מושב. 

אבל יש גם באמת תופעה, שהיא רחבה, והיא נושאת פרי בגלל הדבר הידוע לכולנו, שיש יתרון לגודל. כשמתאגדים מושבי הנגב ואומרים לחברה כלכלית שלהם – לא חיצונית, שלהם – אומרים לה: קחי בשם כולנו את כל הקרקעות, תעבדי אותם ביחד. והטרקטור במקום לנסוע, כל 30 מ' לעשות סיבוב, ולא להצליח להסתובב אפילו, הוא נוסע שלושה ק"מ, מעבד את הקרקע. גם שומר על השטחים – הכול טוב. דא עקא, שיש בעייתיות, אגיד את זה בצורה זהירה, עם חוק ההתיישבות בהסדר הזה.
עכשיו, הרבה שואלים: הבעיה לא התעוררה עד שהיא התעוררה. בסדר, העלתה את זה רשות מקרקעי ישראל, שאחראית על הקרקעות, זה נכון. ואנחנו מנסים למצוא לזה פתרון, והוא סבוך מאוד וקשה מאוד, ואני לא בטוח שאנחנו יודעים להגיע לפתרון. אנחנו יודעים להקל. האם אנחנו יודעים לפתור? אני לא בטוח, אני מדגיש. אנחנו יודעים להקל, אנחנו יודעים להיות יותר ליברלים ממה שהחוק היום אומר על-ידי התקנת תקנות וכל מיני אישורים, וועדת חריגים ודברים נוספים, מה שתרצה. בסוף אני לא בטוח שאנחנו יודעים בנתונים של היום לפתור את זה. וזו אכן יכולה להיות בעיה מאוד קשה וסבוכה בעלת משמעות לאומית, אני משתמש במילה הזאת.
<היו"ר משה גפני:>
הרב לייזרזון, ברוך הבא. תסדרי לו מקום.

<קריאה:>
הוא ח"כ לשעבר.

<היו"ר משה גפני:>
מה זה ח"כ לשעבר?

<שר החקלאות ופיתוח הכפר אורי אריאל:>
הוא לא ח"כ, בחייכם. הוא הח"כ ה-121, מי שעוד לא זיהה.
<היו"ר משה גפני:>
כן.

<שר החקלאות ופיתוח הכפר אורי אריאל:>
לגבי הערותיו של חבר הכנסת חיים ילין – חוק המים, דיברנו. יש פח"ע חקלאית.
<חיים ילין (יש עתיד):>
איך?
<שר החקלאות ופיתוח הכפר אורי אריאל:>
יש פח"ע חקלאית, פעילות חבלנית עוינת. 

<חיים ילין (יש עתיד):>
אני אתך.

<שר החקלאות ופיתוח הכפר אורי אריאל:>
לא גניבות, אני מציע לשנות את המינוחים, יש לזה משמעות.
<חיים ילין (יש עתיד):>
בבקשה.
<שר החקלאות ופיתוח הכפר אורי אריאל:>
ואכן, אנחנו צריכים לשנות את הכלים העומדים לרשות הסיירת הירוקה וכל האוכפים למיניהם, אין להם היום מספיק שיניים. אנחנו נמצאים בתוך איזשהו תהליך שמנסה להגביר את היכולת שלהם. ואני מקווה שנצליח ונעשה. אנחנו מעודדים תנועות התנדבות שעוזרות לחקלאים לעבוד ולשמור, כמו "השומר החדש", משקיעים בזה כמה משרדים ביחד, כולל אנחנו: האוצר, חינוך, לא יודע מי עוד, לא זוכר, כ-15-12 מיליון שקל, לא סכומים מבוטלים. זה הולך וגדל. תופעת התנדבות יוצאת דופן בערכים שלה, בהתנהלות שלה, בדברים, ראויה לכל מילת שבח.
פערי התיווך.

<חיים ילין (יש עתיד):>
רגע, אבל שנייה, לא התייחסת, אמרתי: החקלאים היום בדרום בחלק מהמקומות לא מבוטחים, אין ביטוח.
<שר החקלאות ופיתוח הכפר אורי אריאל:>
יתייחס לזה צביקה.

<חיים ילין (יש עתיד):>
לכן אני מסתכל על קנ"ט – אין ביטוח.
<שר החקלאות ופיתוח הכפר אורי אריאל:>
צביקה כהן יתייחס לזה, בסדר?
<חיים ילין (יש עתיד):>
בסדר - - -

<שר החקלאות ופיתוח הכפר אורי אריאל:>
בואו, אני רוצה לנסות לסיים. פערי תיווך – אכן, יש בעיה כזאת. ואנחנו ניסינו לטפל בה דרך חקיקה מיוחדת שתהיה, והגענו למסקנה, משרד המשפטים בעיקר, שזה לא נכון ולא טוב וכו', אלא נלך לבדיקה ולבחינה, וזה מה שאנחנו עושים היום, להכניס את זה לחוק הפיקוח על מוצרי יסוד. אם שר האוצר ואנוכי נחתום שמוצרים מסוימים – אגיד מה לא, אננס לא יהיה שם, ותפוח אדמה יהיה שם. 

<אורלי לוי אבקסיס (ישראל ביתנו):>
אדוני השר, זו הצעת חוק שלי ושל איציק וקנין מהכנסת הקודמת, שגם תמכת בה בוועדת שרים, ועברה טרומית בכנסת הקודמת.
<היו"ר משה גפני:>
הוא מאז תומך בזה. עכשיו הוא גם מדבר על זה.

<אורלי לוי אבקסיס (ישראל ביתנו):>
אז אשמח אם זה גם יהיה בחקיקה, שסוף סוף הצעת החוק שהועלתה וקודמה תגיע גם לסיומה.
<היו"ר משה גפני:>
אוקיי. טוב, הלאה.

<שר החקלאות ופיתוח הכפר אורי אריאל:>
טוב, אני לא יודע להתייחס עכשיו לחקיקה, ולפי דעתי לא חייבים חקיקה, מספיק ששני השרים חותמים, אבל אבדוק גם את החקיקה.
בקיצור, אם אנחנו אומרים שבצל ושום וכו' הם מוצרי יסוד, אנחנו יודעים לפקח על המחירים שלהם. יחסית יותר מהר מחוק. דא עקא, גם פה יש בעיה, כמו כל דבר, שלא בטוח שאנחנו יודעים לפקח באמת ושהפיקוח יעיל, ושהוא יביא למטרה שלשמה אנחנו רוצים. אנחנו לא רוצים פיקוח שהוא פיקוח, אנחנו רוצים בעיקר תחרות, שלא תהיה אי הבנה. זה עושה את העבודה הכי טוב. לפעמים כשיש כשלים, ואנחנו רואים שיש כשל, המצב הנוכחי הוא לא בסדר. ולכן זה מה שאנחנו בודקים עכשיו, אני מקווה שזה ייגמר.

לגבי הערת חבר הכנסת מרגלית – חבר הכנסת מרגלית צודק, ואני מבקש רגע להדגיש את העניין הזה. נושא המחקר והפיתוח הוא בעינינו, מעבר לשוטף, שכל מה שדיברנו בו עכשיו הוא חשוב ודחוף – חלקו גם יותר משוטף, הוא תשתיתי, הוא בעל משמעות ארוכת טווח, כמו התמיכה הישירה, כמו חוק ההתיישבות – יש התעוררות גדולה מאוד בתחום המזון בכלל והנספחים שלו. מה זה הנספחים שלו? הם לפעמים לא נספחים, לפעמים הם עיקר, זה ייצור תרופות מהצומח. אלה דברים מופלאים, באמת יוצאי דופן, שווה ללמוד, להכיר, לבוא אצלנו למכון וולקני, מקומות אחרים.
אנחנו חושבים שאנחנו צריכים להשקיע בזה הרבה יותר, כי זה ייתן את העתיד לחקלאות, לדברים אחרים לגמרי. יגדלו גם גזר, ימשיכו לגדל תפוחי אדמה, אבל העיקר יהיה מדברים עתירי ידע שלוקחים תפוח, אז יודעים כמה נתרן יש בו – על כל תפוח, לא על סוג. וזה מזון בריאות, ואפשר להמשיך לפתח את זה, אני יודע שחבר הכנסת מרגלית מושקע בזה עד הצוואר, וטוב שכך, ועושה עבודה חשובה.
סיכמנו עקרונית עם ראש הממשלה שצריך ללכת לכיוון הזה. עוד פעם, ללכת זה אומר לשים תקציב והתארגנויות נוספות. אנחנו רואים התעוררות גדולה גם בשוק הפרטי בעניין הזה. יש התעניינות של גורמים פרטיים לגמרי, שמדברים על השקעות בסדרי גודל של עשרות מיליונים וגם מאות מיליונים בתחום הזה בכלל, ומתחילים להקים קרנות – רוב הקרנות לא קיימות, אבל מדברים ורואים תנועה בשטח. 

אכן, ראוי שהמדינה תעודד את זה, דגם דומה למה שהיא עשתה בהיי-טק. היא נתנה בעצם רשתות ביטחון, ועל רשתות הביטחון האלה באו הקרנות ועשו את מה שעשו, יחד עם האנשים כמובן, והמדינה לא נאלצה להשתמש ברשתות הביטחון שהיא שמה. זה לא אומר שזה גם בחקלאות ככה, אבל לפחות מהניסיון בהיי-טק. ולכן אנחנו מאוד תומכים בזה ורוצים.
<אראל מרגלית (המחנה הציוני):>
זה הזמן לעשות - - -
<שר החקלאות ופיתוח הכפר אורי אריאל:>
לגבי הערת חבר הכנסת גפני, יושב-ראש הוועדה, על הסלמונלה – תראו, יש פה שני מרכיבים. מרכיב אחד הוא הגורם המקצועי, זה ד"ר נדב גלאון, האחראי על השירותים הווטרינריים, שצריך להכיר בזה ולהוציא צו השמדה. בלי שהגורם המוסמך, ואני מבקש – עוד פעם, אני לא רוצה לטשטש, אני רוצה שכל העובדות יהיו, אחרי זה נקבל החלטות. בלי שהגורם המוסמך – והוא גורם מקצועי, הוא לא אני.
היה לנו סיפור גדול מאוד, משמעותי, בגליל, ב"מילואות עוף" במפעלים שם. אני חשבתי שאכן מגיע שנוציא צו השמדה כדי לתת להם פיצוי. הגורם המקצועי לא אישר את זה. מהרגע שאין אישור - - -
<היו"ר משה גפני:>
מי הגורם המקצועי.

<שר החקלאות ופיתוח הכפר אורי אריאל:>
אמרתי: ד"ר נדב גלאון, הווטרינר - - -
<היו"ר משה גפני:>
למה הוא לא הוציא צו? שמע, הרי היה צריך להשמיד.
<שר החקלאות ופיתוח הכפר אורי אריאל:>
רגע, שנייה אחת.

<היו"ר משה גפני:>
לא, מה הנימוקים?

<שר החקלאות ופיתוח הכפר אורי אריאל:>
אסביר. אומר נדב גלאון – הוא לא פה, נכון? יש לנו נציג פה שלו? אני אגיד. אומר נדב גלאון: יש אפשרות לקחת את העופות האלה, לשחוט אותם. אם אתה עושה להם טיפול תרמי, בעברית קלה: עושה שניצלים, לא מוכר אותם - - -
<קריאה:>
אין טיפול תרמי בארץ.
<שר החקלאות ופיתוח הכפר אורי אריאל:>
רק שנייה. אבל, רבקה, עם כל הכבוד, תני לי לגמור ותשמעי את הכול. אני לא מתכוון להסתיר מיושב-ראש הוועדה ולו פרט אחד. אם אתה עושה - - -
<קריאה:>
- - -

<היו"ר משה גפני:>
אבל אי-אפשר באמצע. אאפשר לכם להעלות את זה, לא מתפרצים באמצע.

<שר החקלאות ופיתוח הכפר אורי אריאל:>
אם המשחטות יעשו קו מיוחד, כי אי-אפשר לשחוט אחרי זה, כל פעם ינקו וישחטו, וישימו את זה בקירור, ואחר כך יעשו מזה שניצלים לאורך הזמן, כי אין כושר ייצור בתרמי הזה, בטיפול הזה, אזי כאילו אפשר לפתור את העניין ולא צריך להוציא צו השמדה. בחנו, ואכן יש קושי עד כדי בלתי אפשרי לעשות את זה באמת באופן מעשי. זה נכון.

<היו"ר משה גפני:>
הוא כותב שאין אפשרות לעשות את זה.

<שר החקלאות ופיתוח הכפר אורי אריאל:>
זה עובר את משרד הבריאות, זה בסדר, בפועל הכמויות הן כאלה שאי-אפשר לעשות את זה. כך או כך, הוא לא הוציא אישור לצו השמדה. אם הוא לא מוציא אישור, אני לא יכול לחתום ולא יכול לאשר, והמשרד מנוע. עכשיו, זו בעיה פנימית שלנו בצד המקצועי שצריך לטפל בה. אבל בואו נניח שהוא כן יוציא מחר, אז יש לנו קושי וחסר תקציבי, שצביקה ידבר על זה, יסביר את זה בעוד רגע.
אני מבקש לסיים, אני חושב שעניתי לכל – אה, סליחה, חבר הכנסת באסל, איפה הוא? יצא?

<היו"ר משה גפני:>
אני אגיד לו.

<שר החקלאות ופיתוח הכפר אורי אריאל:>
אגיד משפט.
<חיים ילין (יש עתיד):>
יש לו עוד ישיבה.
<שר החקלאות ופיתוח הכפר אורי אריאל:>
אין לי טענות.

<היו"ר משה גפני:>
אם אפשר, בקצרה.

<שר החקלאות ופיתוח הכפר אורי אריאל:>
משפט אחד. אנחנו מעוניינים לעזור למגזר הערבי, כמו לבדואי, כמו לדרוזי והצ'רקסי – למיעוטים. אני אומר בצורה הכי ברורה: אנחנו לא מקבלים מספיק בקשות בגלל חוסר מוכנות של המגזר הזה, בגלל בעיות שיש לו בעיקר עם הערבוב של אדמות פרטיות ואדמות מדינה, ואיך להגיש וכו' וכו'. אתם יודעים, כשלא קונים כרטיס בפיס, לא זוכים, אין מצב לזכות. עכשיו, הם באים אלי, אני מסתכל, אין בקשות. אם אין בקשות, אי-אפשר לאשר.
<היו"ר משה גפני:>
אוקיי.

<שר החקלאות ופיתוח הכפר אורי אריאל:>
אבל אנחנו רוצים לעזור. בבקשה, כל אחד, גם מהח"כים, גם מראשי הרשויות שיפנה אלינו, יקבל טיפול מלא מלא, לא בערך ולא מתחמק ולא שום דבר. אני רוצה לסיים כרגע - - -
<אורלי לוי אבקסיס (ישראל ביתנו):>
לפני שאתה מסיים.
<שר החקלאות ופיתוח הכפר אורי אריאל:>
לא, אני מוכן - - -

<היו"ר משה גפני:>
משפט אבל.

<שר החקלאות ופיתוח הכפר אורי אריאל:>
כן, נו.

<אורלי לוי אבקסיס (ישראל ביתנו):>
שלא נפספס אותך.
<שר החקלאות ופיתוח הכפר אורי אריאל:>
בבקשה.

<היו"ר משה גפני:>
כן, משפט.

<אורלי לוי אבקסיס (ישראל ביתנו):>
אדוני השר, באמת רציתי לשאול את עמדתך, ומה המשרד עושה בכל הנושא של הצלת עודפי מזון. ביקרנו גם ביום העוני, ואנחנו יודעים שהעודפים, וזה יכול לעזור גם לחקלאים בסופו של דבר, כי המדינה יכולה לפצות אותם. אבל עודפי המזון האלו שמושמדים לא מגיעים לידיים – אתה יודע, הם לא מעלים את מחיר השוק, כי אלה אנשים שלא לוקחים במשחק הזה בכלל. אבל זה בהחלט יכול להציל נפשות, זה יכול לעזור בנושא הזה. מה גם שיש מתנדבים שיכולים אפילו לעזור לחקלאים, איך - - -
<היו"ר משה גפני:>
העוזר שלי פנה אתמול ליושב-ראש הכנסת על מזון שהוא ראה כאן במזנון, שמסתיים היום וזורקים אותו. 
<אורלי לוי אבקסיס (ישראל ביתנו):>
נכון. אז קל וחומר, תחשוב, בחקלאות למשל, לפעמים מעדיפים להשמיד יבולים - - -
<היו"ר משה גפני:>
כן, משפט. בסדר, אורלי. כן. אם אתה משיב לה, אתה יודע, יש גלגול שבועה, יש לי שני דברים קצרים, אם תוכל לענות עליהם גם.
<שר החקלאות ופיתוח הכפר אורי אריאל:>
בבקשה.

<היו"ר משה גפני:>
לגבי שמן הזית ולגבי הנושא של ההיטל על ייבוא הטונה. משפט גם.
<ששר החקלאות ופיתוח הכפר אורי אריאל:>
כן כן. אחד, אני נוכח לדעת, סלח לי היושב-ראש שאני מעיר לך, שאתה לא קורא את התקשורת החרדית. כבר פורסם שנתנו אישור לשמן זית ייבוא ללא – סליחה על ההערה.
<היו"ר משה גפני:>
לא, ההערה במקומה. אמרתי פה, שכתבת מכתב לחבר הכנסת אורי מקלב ולסגן השר מאיר פרוש. ואמרתי גם שזה פורסם אתמול ב"יתד נאמן".
<שר החקלאות ופיתוח הכפר אורי אריאל:>
סליחה.

<קריאה:>
שמה?

<היו"ר משה גפני:>
שהבעיה של שמן הזית נפתרה. אבל שמעתי שאחרי זה עוד מתנהלים בכל זאת דיונים. אם זה סודר, אז זה סודר. הרב לייזרזון, אם זה פורסם ב"יתד נאמן", זה ברור שזה - - -
<אברהם יוסף לייזרזון:>
אם הרב גפני אומר, מי אני - - -
<איתן ברושי (המחנה הציוני):>
כבוד הרב, טוב שנס פך השמן לא היה תלוי בפקידי האוצר ולא הייבוא. לא היה נס פך השמן אם היו פקידי אוצר.
<שר החקלאות ופיתוח הכפר אורי אריאל:>
אני מתנגד להשמצות פקידי האוצר, היה נס כפול אם הם היו. אבל זה פעם אחרת, זה נדבר בחנוכה. 

<עמר בר-לב (המחנה הציוני):>
נס כפול, השאלה למי?
<שר החקלאות ופיתוח הכפר אורי אריאל:>
רגע, שנייה, אני מסיים, חברים.

<היו"ר משה גפני:>
כן, בבקשה.

<שר החקלאות ופיתוח הכפר אורי אריאל:>
אז שמן זית מבחינתי אושר, אני לא יודע על דיונים נוספים. אם יש איזושהי בעיה, נא לפנות אלי, נטפל, אנחנו מבינים את הצורך.

<היו"ר משה גפני:>
כן, זה פורסם באמת.

<שר החקלאות ופיתוח הכפר אורי אריאל:>
והיטל הטונה – אני לא יודע מה זה, אם מישהו מעובדי משרדי יודע מה זה.

<היו"ר משה גפני:>
הורידו את המכס על זה, והמגדלים פה מתלוננים, הם אומרים: המחיר לא ירד.
<אסף לוי:>
לא המגדלים.
<איתן ברושי (המחנה הציוני):>
התעשיינים.

<היו"ר משה גפני:>
התעשיינים.

<שר החקלאות ופיתוח הכפר אורי אריאל:>
שנייה, תיכף צביקה יענה, אני לא יודע.

<היו"ר משה גפני:>
אז הוא יענה, בסדר. איתן, דיברת אתי על הטונה.

<איתן ברושי (המחנה הציוני):>
איזו שאלה. לא נפתרה הבעיה. זו המדינה היחידה שיש ועדות מיוחדות להיתרי ייבוא.

<היו"ר משה גפני:>
בסדר. אבל, איתן, צביקה יענה.

<שר החקלאות ופיתוח הכפר אורי אריאל:>
אני מבקש לענות לחברת הכנסת לוי.
<היו"ר משה גפני:>
אגב, אני רוצה להגיד לחברי הוועדה, אדוני השר, וחשוב שאתה גם תהיה כאן: אני ב-10:30 עושה הצבעה על מס המעסיקים בחקלאות.

<שר החקלאות ופיתוח הכפר אורי אריאל:>
אבל אין לי הצבעה, אתה לא צריך אותי.

<היו"ר משה גפני:>
לא משנה, אבל אתה צריך לראות את זה.

<שר החקלאות ופיתוח הכפר אורי אריאל:>
ואתה לא יודע איך אצביע. למה לך, עזוב.

<היו"ר משה גפני:>
מה שנכון נכון.

<שר החקלאות ופיתוח הכפר אורי אריאל:>
לא דיברת אתי על זה.

תשובה לחברת הכנסת אורלי לוי ואחרי זה משפט סיכום.

<היו"ר משה גפני:>
בבקשה.

<שר החקלאות ופיתוח הכפר אורי אריאל:>
אכן, קודם כול, הנושא הזה הוא בעיני יותר מחשוב. זה החסד שבו היהדות התברכה ויודעת לעשות ואנחנו עושים המון, ועדיין בתחום הזה יש – אשתמש במילה קצת קשה – כשל ארגוני, למרות שאיך אמר לי יושב-ראש "לקט", שהוא הארגון הכי גדול. אתם מכירים אותו?
<איתן ברושי (המחנה הציוני):>
כן כן.

<אורלי לוי אבקסיס (ישראל ביתנו):>
"לקט ישראל".

<שר החקלאות ופיתוח הכפר אורי אריאל:>
הוא אמר לי: החקלאים הם התורמים הכי גדולים שיש לטובת החסד הזה. אז קודם כול, אני מצטט אותו.

<היו"ר משה גפני:>
זה נכון.

<יצחק וקנין (ש"ס):>
הכי גדולים שיש. זו האמת. אין עוד מגזר שתורם כמו החקלאים.

<שר החקלאות ופיתוח הכפר אורי אריאל:>
אז אני מצטט אותו ומוריד את הכובע, כי הוא יודע, והוא לא צריך לקנות קולות פה מאף אחד. ואני מצדיע לחקלאים.

<יצחק וקנין (ש"ס):>
אולי בשביל זה אנחנו עדיין שורדים.
<שר החקלאות ופיתוח הכפר אורי אריאל:>
נכון. יכול להיות שבהחלט גם בגלל זה.
<אורלי לוי אבקסיס (ישראל ביתנו):>
איך המשרד עוזר לחקלאים לעזור לעניים?
<שר החקלאות ופיתוח הכפר אורי אריאל:>
אז אני רוצה להגיד. אנחנו רוצים לשנות את התקנות הקיימות היום, שהן לא מספיק טובות בנושא העודפים והן לא מביאות באמת בסוף את התוצרת הראויה שכולנו רוצים בה. נשנה, בעזרת השם, את התקנות ונביא את זה למקום יותר טוב, שיותר עודפים יגיעו לארגונים המתנדבים, שיחלקו אותם כפי שהם עובדים. אני לא רוצה להיכנס לתחום הזה, זה תחום חשוב מאוד, אפשר לעשות בו עוד הרבה יותר, כולל אוכל ממוסדות, כמו הכנסת וכן הלאה. 

אני רוצה לסיים בזה: אני רוצה להגיד תודה על שיתוף הפעולה עם כל העוסקים במלאכה, בלי לפרט עכשיו. אבל כן להגיד תודה לעובדי משרדי. אני רוצה לתת פה נתון אחד שידגים לכם את היכולות המצוינות שלהם: תקציב 2015 במשרד החקלאות ופיתוח הכפר נוצל ב-101%. איך אפשר להגיע ל-101? זה יפורסם בעוד 20 שנה, כשההתיישבות תחול, לא כרגע. נסתפק - - -
<אראל מרגלית (המחנה הציוני):>
אנחנו יודעים שאתה יודע.
<שר החקלאות ופיתוח הכפר אורי אריאל:>
זה לא אני. זאת סיוון ואורלית ואסף וצביקה וחבורה שלמה. יחד עם אנשי האוצר, שאתה טוען שבלעדיהם היה נס, אני אומר לך שהניצול הזה הוא גם תודות להם, ולחשב הכללי, שלא נמצא פה, אני חושב, נציגו. והניצול הזה מראה על חבורה יוצאת דופן שיודעת לעבוד. ותודה רבה על ההזדמנות להציג בפניכם את הדברים.
אם אפשר לסכם, בין השאר, שיהיה סיור בהזדמנות של כמה שעות, לראות מקבץ של נושאים ככה מרוכזים.
<היו"ר משה גפני:>
מה זה סיור?

<שר החקלאות ופיתוח הכפר אורי אריאל:>
סיור של לראות את בעיית הסלמונלה. נשמע את האנשים בשטח, אפשר לשמוע אותם גם פה. נראה מה זה חקלאות היי-טק – לייזרזון, מדבר כהן, ככה לא הייתי מעיר לך כלום.
<אברהם יוסף לייזרזון:>
תהיה בריא. תצליחו.
<שר החקלאות ופיתוח הכפר אורי אריאל:>
תודה. אז נשמח. לפחות מבחינתנו, סיכום אחד מהישיבה הזאת, אם אפשר שתשוחרר לנו הרזרבה והתקציב - -
<היו"ר משה גפני:>
טוב. תיכף נמשיך בעניין הזה.

<שר החקלאות ופיתוח הכפר אורי אריאל:>
- - אז נוכל לזקוף את קומתנו וללכת קוממיות ולסייע לחקלאים.
<היו"ר משה גפני:>
בסדר. אדוני השר, אל"ף, אני מודה לך על הסקירה המקיפה.
<שר החקלאות ופיתוח הכפר אורי אריאל:>
רגע, היו פה עוד תשובות - - -

<היו"ר משה גפני:>
לא, רגע, אנחנו לא מסיימים את הדיון, אתה נשאר עד 11:00. לא, סיכמנו – לא סיכמנו האמת.

<שר החקלאות ופיתוח הכפר אורי אריאל:>
סיכמנו עד 10:00.

<היו"ר משה גפני:>
אה. לא משנה, זה מעניין.

<שר החקלאות ופיתוח הכפר אורי אריאל:>
עוד רבע שעה, נו.

<היו"ר משה גפני:>
יהיו פה כמה דברים חשובים.
<(הישיבה נפסקה בשעה 10:30 ונתחדשה בשעה 10:38.)>
<היו"ר משה גפני:>
עלי בינג, אמר שר החקלאות, שאם משחררים לו את הכסף, ובאמת יש צורך חיוני ממדרגה ראשונה, ובעניין הזה יש תקציב החקלאות, אם משחררים לו את הרזרבה, גם את ההרשאה להתחייב וגם את הרזרבה, הוא מתחייב – אני מתחייב בשמו יותר נכון – אין דרישות תקציביות במהלך 2016, ואז הוא יכול לפעול באופן מסודר עם תקציב נורמלי, בגלל שהתקציב איננו מאפשר פעילות של משרד החקלאות, כפי שצריך. מה עמדתכם בעניין? ואני רוצה את התשובה גם לגבי הסלמונלה, כי גם זה השר אמר שמשרד האוצר צריך להחליט בעניין הזה.
<עלי בינג:>
ראשית, תקציב המשרד הוא גבוה השנה מכל השנה שעברו, נסגר במסגרת הסיכום התקציבי שלנו לפני בניית התקציב. חשוב להבין שהתקציב הוצע בהתאם להסכמה בינינו לבין משרד החקלאות, לא כפייה שלנו כלפי משרד החקלאות, וחלק גדול ממנו באמת הלך למטרות אחרות, כמו שציין שר החקלאות: לטובת הטיפול במחלת הברוצלוזיס הוקצו 50,000,000 שקל, לטובת תשתיות-על בחברה הבדואית הוקצו 100,000,000 שקל בהרשאה להתחייב. זאת אומרת, היה פה איזשהו סדר עדיפויות של המשרד, שבסיכום אתנו הוקצו לכך תקציבים גדולים. התקציב עומד השנה על למעלה מ-1.5 מיליארד שקלים. 
מעבר לכך, אתייחס בקצרה רק לנקודות שכן הועלו. תקציב מינהלת ההשקעות יעמוד השנה על למעלה מ-100,000,000 שקל.
<שר החקלאות ופיתוח הכפר אורי אריאל:>
סליחה, עלי. נניח שאתה צודק וזה לא היה בכפייה, אני לא נכנס לזה עכשיו, זה לא משנה. בסדר, יש לנו בתקציב רזרבה - - -
<עלי בינג:>
אתייחס.
<שר החקלאות ופיתוח הכפר אורי אריאל:>
אה, אוקיי.

<עלי בינג:>
תקציב מינהלת ההשקעות עומד השנה על למעלה מ-100,000,000 שקל, אחד התקציבים הגדולים שהועמדו לרשותו. זה נכון שמרבית התקציב צבוע, בהתאם להחלטות הממשלה הקודמות, בהתאם לסיכומים שלנו על המתווה למגדלי הפלפל.
<היו"ר משה גפני:>
כן.

<עלי בינג:>
מעבר לכך, כפי שציין שר החקלאות, בתוך התקציב ישנן עתודות - - -
<היו"ר משה גפני:>
רגע, רבותי. כן.

<עלי בינג:>
כפי שציין שר החקלאות, בתוך התקציב ישנן עתודות, שמטרתן בדיוק להיערך למה שציין גם חבר הכנסת ברושי. במקרה של פיצויים לפי פקודת מחלות בעלי חיים, אנחנו נדרשים לשלם את הפיצויים. זה גם מתחבר לסלמונלה. לנו אין שום סמכות או שיקול דעת להגיד מתי שירותים וטרינריים משמיד ומתי לא. זו החלטה אוטונומית של השירותים הווטרינריים. וככל שהוא מחליט על השמדה, יש פיצויים לפי חוק, ואנחנו מחויבים לתקצב את זה.
ולכן אנחנו חייבים לשריין איזשהו תקציב, היה ותקרה במהלך השנה התפשטות של איזושהי מחלה והשירותים הווטרינריים יחליטו להשמיד אותה, אז אנחנו מחויבים בעצם לפצות את הבעלים של המחלה.
<היו"ר משה גפני:>
טוב.

<עלי בינג:>
רק אגיד במילה, שהשירותים הווטרינריים, הסמכות שלהם לפי חוק היא למנוע התפשטות של מחלות בעלי-חיים. השירותים הווטרינריים במקרה האחרון - - - 

<היו"ר משה גפני:>
אתה מבין מה שאתה אומר? אתה יודע מה עומד מאחורי המשפט הזה? מאחורי המשפט הזה עומדים בעלי משפחות, שעוסקים בתחום הזה, והם נשארים ללא מקור פרנסה, כאשר משום מה לא הוצא צו השמדה, ומשרד האוצר אומר: יש כסף שמיועד לזה, נמצא ברזרבה ונמצא במקומות אחרים, ולא מתקצב ולא מפצה ולא מאפשר לאנשים שעל לא עוול בכפם נשארים בלי מקור פרנסה. זה מה שאתה אומר. בסדר.
<עלי בינג:>
מה שאני אומר זה שככל שיש פיצויים, ככל שיש השמדה לפי חוק, אנחנו מפצים. אם רוצים - - -
<היו"ר משה גפני:>
תאמין לי, לא למדתי ליבה וכולה למדתי בישיבה, אבל את השפה של האוצר אני מבין. כשאתם אומרים: מבטלים את ההיטל על המעסיקים לארבע שנים, הפירוש הוא חמש. אני מכיר את השפה. אבל השפה הזאת אומרת שהאנשים האלה ירעבו ללחם. טוב. לא יצא מזה שום דבר.
<אורלי לוי אבקסיס (ישראל ביתנו):>
זה לגבי השמדות גם של יבולים?

<היו"ר משה גפני:>
אה, כן, אבל זה לא הוא. תיכף, זה צביקה.

<אורלי לוי אבקסיס (ישראל ביתנו):>
כי יש את הנגע בעגבניות.
<היו"ר משה גפני:>
לא, יש מצב עכשיו על סדר-היום. אין. וכותב פה – בקיצור, הם נופלים בין הכיסאות.

<איתן ברושי (המחנה הציוני):>
כמה כסף מונח - - - שהשר אמר? הוא דיבר על בערך 100 ו-100. כמה כסף מונח בעודפים וברזרבה?
<עלי בינג:>
אז הרזרבה במזומן עומדת על בערך 65,000,000, למיטב ידיעתי. עכשיו אגיד: מתוך כך צפויים להיות מוקצים 20,000,000 שקל לטובת אשראי לחקלאים בהתאם לסיכום שלנו עם המשרד. זה מעבר לתקציב של המשרד.

<היו"ר משה גפני:>
טוב.

<עלי בינג:>
אגב, זו פעילות נוספת שהמשרד בסיכום אתנו – מעל 20,000,000 שקל הולכים לטובת אשראי לחקלאים, לקרן מיוחדת לחקלאים בקרן לעסקים קטנים ובינוניים. זאת אומרת, ישנן פעילויות נוספות שתוקצבו השנה ביתר - - -
<היו"ר משה גפני:>
אין אפילו אפשרות לשקול את כל הדברים האלה, מה שהשר העלה?

<עלי בינג:>
רק אגיד: היה רעיון לפיילוט בתקציב משרד החקלאות. זה היה אמור להיות בתקציב, שלא אושר בזמנו בגלל שהממשלה נפלה. הפיילוט אמר שבעצם תקציב משרד החקלאות, וזה מה שהוסכם בין משרד האוצר למשרד החקלאות - - -
<היו"ר משה גפני:>
לא לדבר שם בבקשה, זה מפריע.

<עלי בינג:>
בתקציב הזה בעצם נסגר גובה התקציב מלכתחילה, ניתן תקציב שהוא גדול על מנת שמשרד החקלאות יוכל להתמודד עם כל מיני בלת"מים במהלך השנה, ובאמת, כפי שאמר כבוד היושב-ראש, הוא לא יבוא בדרישות נוספות. הנושא הזה הועלה אף לפני התקציב הזה, אבל לא הייתה נכונות מצד המשרד, המשרד אמר שהוא לא רוצה עוד פעם לעשות את תקציב הפיילוט, ובנינו תקציב ככל המשרדים.
<אסף לוי:>
גם האוצר לא רצה.
<איתן ברושי (המחנה הציוני):>
- - -

<היו"ר משה גפני:>
תיכף תהיה התייחסות לדברים שלך. תודה רבה. דובי אמיתי. אני מבקש מכל הדוברים לתמצת. ואחרי זה צביקה. כן.

<דובי אמיתי:>
כן, אעשה את זה קצר. אדוני היושב-ראש, אדוני השר, חברי הכנסת, ראשית תודה על המהלך שהיה פה לפני כמה דקות, על העבודה האינטנסיבית שלך בשבוע האחרון. היינו בקשר.
<היו"ר משה גפני:>
כן, כל חברי הוועדה, יחד אתך.

<דובי אמיתי:>
כל חברי הוועדה. איתן ברושי שמוביל את העניין יחד עם איציק וקנין – תודה, באמת תודה, הגיע הזמן להעביר את זה.

הדבר השני, אף אחד לא יכול לחשוד במערכת היחסים ביני לבין השר, כמי שמכיר, אבל אני חייב במקרה אחד להיות הסנגור שלו, זה אנחנו דנים על תקציב משרד החקלאות אבל למעשה אין לו כלום ביד. אין לו את נושא העובדים ביד, אין לו את נושא המים ביד, אין לו את הנושא הקרקע. ולדעתי, הוא כמעט כמו משרד לובינג. ואת הכשל הארגוני הזה צריך פעם אחת לתקן, לתת את הכלים להצליח. 

זה לא אומר שאני מסכים עם סדר העדיפויות שלו, כשאני רואה מועברים מיליונים לחזות העיר, לדרכי גישה, בו בזמן שהחקלאים לא מצליחים לעבור את היום בשדות ובשטחים. הוא דיבר על מחירי המים? הוא צודק. מחירי המים גבוהים. אז במקום להעביר תקציבים לשם, אפשר לתמוך במחירי המים.
ולך, אדוני היושב-ראש, אני אומר לך: העשירון הראשון, שני, שלישי ורביעי לא נהנים היום מהתוצרת של הפירות והירקות. לא מצליחים לקנות הביתה את כל הסל, לא מצליחים. אלה נתונים בדוקים.
<היו"ר משה גפני:>
מה זה העשירות הראשון? העשירון התחתון.

<דובי אמיתי:>
התחתון. מלמטה.
<היו"ר משה גפני:>
זה היה נראה כאילו העשירים.

<דובי אמיתי:>
לא לא לא, ממש לא. ממש לא.

<היו"ר משה גפני:>
העשירונים הנמוכים.

<דובי אמיתי:>
בדיוק. ויש לנו פה בעיה. ובזה אני אומר: השר מתחיל את הטיפול, אבל זה לוקח יותר מדי זמן. מדובר פה בפערי תיווך וריכוזיות בשוק שלנו. ואנחנו, עוד מה עשינו? הגדלנו לעשות, לקחנו את המומחה הכי גדול בריכוזיות, בקמעונאות, ונתנו לו להדליק משואה. הגיע הזמן שנפסיק, נעבור משלב הדיבורים לשלב המעשים. הריכוזיות, פערי התיווך – הרעה החולה. פה צריך לקבל כבר החלטות. ושוב, תודה לכם.
<היו"ר משה גפני:>
תודה רבה. אבינועם פרלמוטר.
<אבינועם פרלמוטר:>
שמי אבינועם פרלמוטר, אני רכז - - - בנושא הסלמונלה – רק משפט אחד ואחר כך - - -
<קריאה:>
- - -

<טמיר כהן:>
צריך להירשם.

<היו"ר משה גפני:>
בסדר, תרשום אותו. כן, בבקשה.

<אבינועם פרלמוטר:>
אדוני היושב-ראש, אני רוצה שתבינו, מי שנמצא פה מהוועדה.

<היו"ר משה גפני:>
רגע, מי המדבר? מי אדוני? 

<אבינועם פרלמוטר:>
אבי פרלמוטר, קיבוץ מפלסים.

<היו"ר משה גפני:>
כן, בבקשה.

<אבינועם פרלמוטר:>
אי מתן צו השמדה, זאת אומרת שכל הנזק נופל על החקלאי. זו כל המשמעות. אני לא מבין למה ראש השירותים הווטרינריים מתעסק בזה בכלל. יש פה מחלה, מחלת הסלמונלה, שמוגדרת מחלה מדבקת, אז צריך לתת לה צו השמדה. לדעתי, הוא לא עומד בסמכות שלו. הסמכות שלו זה לא לחשב אם יש תקציב או אין תקציב.

<שר החקלאות ופיתוח הכפר אורי אריאל:>
לא, ברשותך, הוא לא מחשב את זה.
<אבינועם פרלמוטר:>
אני לא - - - משרד החקלאות.

<שר החקלאות ופיתוח הכפר אורי אריאל:>
תן לי רק במשפט, אני לא מתווכח אתך. תראו, הוא לא נמצא פה, זו טעות שלי אולי, לא חשבתי שזה יעלה. הוא לא מחשב – אם יעלה עכשיו 249,000,000 שקל כי זה המצב, כי צריך להשמיד, זה מה שיקרה. הוא אדיש לעלויות. הוא לא שומר על האוצר. יש לו טענות אחרות.
תראו, הוא עושה את זה לפי החוק. זה חוק, זה לא כן סמכותו – זה החוק. אבל אפשר או לשבת אתו ולשכנע אותו, מה שהיה ניסיונות בעבר, חלק צלחו וחלק לא. אפשר לשנות את החוק, המחוקקים יושבים פה. אם תבוא הצעת חוק אחרת, נבחן אותה. אבל כרגע זה המצב, עובדה.
<היו"ר משה גפני:>
במדינה נורמלית, כאשר קורה אירוע מהסוג הזה - - -
<קריאה:>
גפני.

<היו"ר משה גפני:>
אני לא יכול ככה. אי-אפשר ככה. אאפשר לך, אני מאפשר. אאפשר, אבל רק דקה, אני רק רוצה שיהיה שקט. באירוע כזה, מדינה נורמלית, אם היא לא מדינה – אני לא רוצה להגיד שמות כי אז יצא מזה כותרת, איך אני מגדיר את - - -

<שר החקלאות ופיתוח הכפר אורי אריאל:>
אור לגויים.
<היו"ר משה גפני:>
לא, הגדרה יותר חמורה. באירוע כזה הולכים משרד האוצר, משרד החקלאות, עוד גורם אחד או שניים, יושבים ואומרים: איך אנחנו במקרה כזה שאין צו השמדה אבל יש מחלה, והחקלאים נאלצים להשמיד את התוצרת הזאת – התרנגולות, העופות, אני לא יודע על מה מדובר – מוצאים פתרון. עם כל הכבוד, המדינה לא תתמוטט מפיצוי כזה שנותנים לחקלאות.
נכון שמבחינת החוק – יש לי כן הגדרה. הרמב"ם קורא לזה: נבל ברשות התורה. אני התכוונתי להגדרה יותר חמורה. נבל ברשות התורה, הפירוש שעל-פי ההלכה זה בסדר, אבל התוצאה היא מאוד חמורה.
<קריאה:>
גם לפי התורה זה לא בסדר.
<היו"ר משה גפני:>
טוב.

<אבינועם פרלמוטר:>
שנייה, כבוד היושב-ראש, הפסיקו אותי באמצע. אני רוצה שעוד ימשיך - - -
<היו"ר משה גפני:>
אפשר לרצות, אבל אני נמצא במגבלת הזמן, ואני רוצה להתקדם עם העניין הזה.

<אבינועם פרלמוטר:>
רק להגיד משפט בקשר לסלמונלה, אדוני.

<היו"ר משה גפני:>
מאיר צור, בבקשה. בקצרה ממש.
<מאיר צור:>
תודה. קודם כול, בקצרה ממש, אני מצטרף לברכות. אני חושב שזה כאן, אבל אני לא יכול שלא לציין כאן את שני האנשים המרכזיים ביותר, שזה שר האוצר שלא נמצא כאן – בסוף בסוף זה היה בסמכותו.
<היו"ר משה גפני:>
נכון.

<מאיר צור:>
ושר החקלאות, שנמצא כאן.

<היו"ר משה גפני:>
נכון.

<מאיר צור:>
והם לקחו את זה כפרויקט כנגד הסיכויים. כמובן שחברי הכנסת ברושי - - -

<היו"ר משה גפני:>
על מה אתה מדבר עכשיו?

<מאיר צור:>
על מס המעסיקים.
<היו"ר משה גפני:>
אה, כן, אנחנו קבלני הביצוע של שני השרים.

<מאיר צור:>
עכשיו אני במקום שמודה. אז אני מודה לוקנין ולכל מי שעסק בזה הרבה מאוד זמן.
<קריאה:>
גם לגפני.

<מאיר צור:>
וכמובן לגפני. אני חייב להעיר פה לכבוד השר.

<היו"ר משה גפני:>
רגע, מה יקרה, החקלאים יצביעו בשבילי? מה יהיה עכשיו?
<קריאה:>
יש מצב.
<היו"ר משה גפני:>
כמו שהיה פה אתמול.

<מאיר צור:>
תשאל את וקנין.

<יצחק וקנין (ש"ס):>
אם הם לא מצביעים בשבילי, אין סיכוי בעולם שיצביעו בשבילך.
<שר החקלאות ופיתוח הכפר אורי אריאל:>
בוא נאמר, שיש לך סיכוי שהם יעזרו לך בפריימריז.
<היו"ר משה גפני:>
כן, בדיוק.

<מאיר צור:>
כבוד הרב, תשאל את וקנין, הוא מנוסה בזה.

<היו"ר משה גפני:>
טוב, הלאה.

<דובי אמיתי:>
יש הפתעות לפעמים.
<מאיר צור:>
אני רוצה להעיר פה הערה לכבוד שר החקלאות, שהנחלות זה לא כאלה שקיבלו בחינם לפני 40 שנה. חצי מהם הגיעו לפני קום המדינה, והחלק השני עבדו עבודה קשה מאוד במשך 60 או יותר שנה, 70 שנה כדי להיות שם.
<שר החקלאות ופיתוח הכפר אורי אריאל:>
מאה אחוז.
<היו"ר משה גפני:>
אוקיי, מאיר.

<מאיר צור:>
אני ממש מקצר. הנושא של המים – אני מברך. ואתה באמת, כבוד הרב גפני, פועל בצורה הגיונית, ואני אומר את זה בלי להתחנף. אתה רואה את הדברים לאשורם כמו שצריך. את מחיר המים צריך להוריד, השר מבין את זה ופועל ככה. והמחיר של להגיע לסדר גודל של 1.5 שקל זה הדבר הנכון. יש פה עבודה, יש לנו גם סיכומים איך אנחנו מתקדמים, גם עם משרד החקלאות וגם עם משרד האוצר. ואני בהחלט מקווה - - - תגיע.
משפט אחרון על ההשמדה. האחראי על השירותים הווטרינריים מתנהג פה בצביעות יוצאת דופן, והשר מגן עליו שלא בצדק.

<היו"ר משה גפני:>
אבל הוא לא פה.
<מאיר צור:>
זה לא משנה שהוא לא כאן. הוא לא כאן אבל הוא מגן עליו. הוא לא יכול להגיד: לא משמידים, ולייצר כאן נוסחאות, ואתה הגדרת את זה הכי טוב – איך אמרת? צדק עם התורה.
<היו"ר משה גפני:>
נבל ברשות התורה. אמרתי שיש הגדרה כזאת, לא אמרתי שבטוח שזה המקרה, אבל אפשר - - - 

<מאיר צור:>
זה נבל ברשות התורה. הוא מציע כאן דברים שהם לא הגיוניים והם לא מעשיים, והוא גורם לנו לנזקים גדולים מאוד. תודה.
<היו"ר משה גפני:>
טוב. אוקיי, תודה רבה. צביקה.

<יעוז אברג'ל:>
אדוני, אפשר לאפשר לי רק עוד משפט?
<היו"ר משה גפני:>
אבל אי-אפשר. אני נורא מצטער, אגיד לך למה. אם אתה מדבר, לקחת עוד חמש דקות או שתי דקות – צביקה לא משיב, והוא מדבר גם על הסלמונלה. ואני סוגר את הישיבה בדיוק ב-11:00, מתחילה המליאה.

<יעוז אברג'ל:>
אנחנו נמצאים במצב שלא אומרים לנו מה לעשות.

<היו"ר משה גפני:>
בסדר. צביקה.

<היו"ר משה גפני:>
אל תשמידו. אין פיצוי.
<היו"ר משה גפני:>
צביקה הולך להגיד. אתה רוצה לדבר? אחד משניכם צריך לדבר. אני נותן לך לדבר, הוא לא מדבר. צביקה, בבקשה.

<צביקה כהן:>
צהריים טובים. לגבי הסלמונלה – אני לא עכשיו כן אגן, לא אגן על נדב – כן אגן עליו. נדב, לפי החוק, לא יכול להשמיד אם אין חשד להתפשטות של המחלה לבעלי חיים. כרגע זה העניין.
<יעוז אברג'ל:>
אבל עובדה שיש.
<צביקה כהן:>
שנייה, אסביר לך. אני והאוצר יושבים כרגע על המדוכה לפתור פתרון ביטוחי, אנחנו די קרובים למציאת פתרון שייתן מענה מלא עם ביטוח סלמונלה. גפני, יש לנו ויכוח עם האוצר על גובה הפרמיה שהמדינה תשלם, ויכוח של 4-3 מיליון שקל. לכן זה תקוע כרגע. אנחנו חושבים שהפרמיה צריכה להיות כמו באסון טבע, כלומר 80% מדינה, 20% חקלאים, כי בהשוואה לפקודה החקלאים משלמים אפס. אז יש לנו ויכוח של 4-3 מיליון שקלים. הביטוח נתקע בגלל זה, ואני אומר את זה.
<יעוז אברג'ל:>
אבל זו מחלה רשומה. זו מחלה רשומה לפי החלטה.

<קריאה:>
מה עם המבדקים שנעשו לכם?
<יעוז אברג'ל:>
זו מחלה רשומה לפי הפקודה. אם זו מחלה רשומה לפי הפקודה, יש שמה סעיף של פיצוי. 

<צביקה כהן:>
הסברתי, מחלה רשומה שלא משמידים אותה, היא לא מקבלת - - -

<יעוז אברג'ל:>
אבל מי שכבר השמיד. מי שכבר השמיד. קיבלנו מכתב מראש השירותים הווטרינריים, שאומר לנו - - - 

<היו"ר משה גפני:>
כן, הלאה. רק שנייה. יש לי רק בקשה, ברשות השר. אני מבקש, אם אתה יכול לשבת איתם אחרי הישיבה, לראות לנסות להגיע למשהו. אהיה מוכן לסייע בזה אחרי שתחליטו, אבל הדיון הזה לא יביא עכשיו לשום מקום. הנושא ברור, השר הגדיר את הדברים, אנחנו יודעים את הבעיה, צריך למצוא לעניין הזה פתרון. הלאה.
<צביקה כהן:>
חלק מהסגירה עם האוצר צריכה להיות גם פתרון למי שלא היה בביטוח. זה מה שאני אומר, והאוצר יודעים את זה. לא הגענו להסכמות איתם. השמדה פה לא תהיה, לא יהיה פה צו.
<יעוז אברג'ל:>
זו המחלה היחידה שמופיעה - - -

<היו"ר משה גפני:>
לא, אני לא מסכים. בבקשה, הלאה.

<צביקה כהן:>
אני עובר נושא.

<היו"ר משה גפני:>
כן, במהירות אבל. 
<צביקה כהן:>
שאלת על הטונה. 

<היו"ר משה גפני:>
כן.

<צביקה כהן:>
אנחנו כמשרד תמיד מעורבים בהמון דברים. פעם מישהו אמר לי: מה שאתה לא מעורב, אל תדבר. הטונה לא קשורה אלינו, למשרד החקלאות. מי שהוריד את המכס זה משרד הכלכלה מול המכס, כי בישראל אין לי מה להגן, אין מגדלי טונה.
<היו"ר משה גפני:>
לא, אבל החקלאים אמרו שהם נפגעים מזה.

<צביקה כהן:>
לא, החקלאים לא נפגעים מזה.
<היו"ר משה גפני:>
מגדלי הטונה.

<צביקה כהן:>
אין מגדלי טונה בישראל.
<היו"ר משה גפני:>
זה התעשיינים, נכון. אבל הוא צודק. אוקיי.

<צביקה כהן:>
אני לא מושך אש יותר מדי.
<היו"ר משה גפני:>
לא, צביקה, דבר אחד אני אומר לך שאתה צודק, אז תיקח את זה ותמשיך הלאה.
<צביקה כהן:>
עוד הערה לגבי מינהלת ההשקעות.
<היו"ר משה גפני:>
בבקשה.

<צביקה כהן:>
רק הערה קלה שכולם ידעו.

<היו"ר משה גפני:>
רגע, אני מודיע שאת תקנות הזרעים אני מעביר לשבוע הבא. בבקשה.

<צביקה כהן:>
עוד שתי הערות. אחת, מינהלת ההשקעות – גם ב-2015 - - -

<שר החקלאות ופיתוח הכפר אורי אריאל:>
לא נחזיק מעמד ככה.
<היו"ר משה גפני:>
כן. הלאה.

<צביקה כהן:>
עוד הערה למה שהיה פה. גם ב-2015 לא היה תקציב פנוי למינהלת ההשקעות לפיתוח חקלאות ישראל חוץ מהצבוע. וגם ככה ב-2016. צריך להבין את זה. למרות שיש תקציבים צבועים, אני לא מכחיש. עשינו הסכם פלפל, הייתה מלחמה, "צוק איתן". אבל צריך לקחת את זה בחשבון, כי יש חקלאים שהגישו בקשות – 30-20 מיליוני שקלים. הכול נשפט ואין לי כסף לשלם אותם.
לגבי הביטוח – חברים, המחסור בביטוח הוא בשלושה חלקים. החלק הראשון, מחסור על מנת לעשות כמו שנה שעברה. חסר לנו קרוב ל-40,000,000 שקלים על מנת להגיע לביטוח של שנה שעברה. אבל ביטוח, כמו שאתם יודעים, הוא לא יכול להישאר קבוע, כל הזמן יש דברים חדשים – הנה הסלמונלה. חסר המון ביטוחים. חסר ביטוח בים, דגים בים אין להם ביטוח אסון טבע. חסרים עוד 10 או 15 - - - 

<שר החקלאות ופיתוח הכפר אורי אריאל:>
דגים בכלובים.
<צביקה כהן:>
בכלובים בים אין אסון טבע. הכלוב שברח עכשיו צפונה – אף אחד לא שילם עליו שום דבר.

<שר החקלאות ופיתוח הכפר אורי אריאל:>
הטורקים אוכלים אותו.
<צביקה כהן:>
לא, הצידונים.

<היו"ר משה גפני:>
יש תוכנית אבל?

<צביקה כהן:>
יש תוכניות מלאות, לא מסובכות, הכול עניין של כסף. עוד נתון אחד, שתשימו לב, ב-13', 14' ו-15' קרן נזקי טבע, עם כל מה שאומרים עליה, לטוב ולרע, שילמה לחקלאים, שימו לב, מיליארד שקל – מיליארד שקל – והיא גבתה מהחקלאים ומהמדינה קצת פחות.
ולכן גם הסיפור של הביטוחים – הם מתייקרים, אז יש לנו מחסור אדיר בכסף ב-2016. ואם לא נפתור אותו, נישאר בלי ביטוחים.
<היו"ר משה גפני:>
אדוני השר, בבקשה. צביקה, תודה. נמשיך את זה. אבקש המשך עוד בנושא. בבקשה, השר.
<שר החקלאות ופיתוח הכפר אורי אריאל:>
אבקש להעיר את תשומת לב הוועדה ויושב-ראש הוועדה לעניין שפגשתי אתמול חקלאים בעוטף עזה. המדינה נתנה מקדמות בגין המלחמה שהייתה וכו'. עכשיו היא אומרת: בדקנו, לא מגיע לך, תחזיר. ההחזר הוא בתוך זמן של ימים 100% מהסכום. 

עכשיו, חקלאים שקיבלו את המקדמה ניצלו חלק. הדבר היחיד שהם מבקשים זה דבר ראשון שתהיה איזה מעין ועדת ערעור. והדבר השני, גם אם צריכים להחזיר, תורידו את זה ב-4 - - -
<היו"ר משה גפני:>
בינג, אתה מקשיב?

<צביקה כהן:>
זה לא בינג, זה מס רכוש.
<עלי בינג:>
אני תמה, כי אני לא מכיר את זה.
<צביקה כהן:>
מס רכוש, פיצויים.

<היו"ר משה גפני:>
אה, מס רכוש.

<שר החקלאות ופיתוח הכפר אורי אריאל:>
זה מס רכוש, לפי דעתי. נניח שאוקיי, אנחנו צריכים להחזיר, תנו לנו להתארגן.

<היו"ר משה גפני:>
בסדר.

<שר החקלאות ופיתוח הכפר אורי אריאל:>
זה אני חושב ניתן לסידור. עניין קטן, אבל בשביל חלק - - -
<היו"ר משה גפני:>
עניין קטן, אתה יודע, לפעמים במשרד האוצר, אתה מכיר את זה.
<שר החקלאות ופיתוח הכפר אורי אריאל:>
גפני, רציתי להגיד שזה קטן עליך.

<היו"ר משה גפני:>
גם עלי כבר שום דבר – הכול נהיה - - -
<שר החקלאות ופיתוח הכפר אורי אריאל:>
תודה רבה לחברים.

<היו"ר משה גפני:>
רבותי, תודה רבה. נמשיך את העניין הזה. אני מבקש שתישאר לגבי הסלמונלה.
<איתן ברושי (המחנה הציוני):>
מה הסיכום?
<היו"ר משה גפני:>
אין סיכום עדיין, נמשיך את הדיבורים בעניין הזה.

תודה רבה, הישיבה נעולה.
<הישיבה ננעלה בשעה 10:58.>
[image: image1.png]